EURÓPSKY DVOR AUDÍTOROV

12, rue Alcide De Gasperi

1615 Luxembourg

LUXEMBOURG

Tel. +352 4398-1

E-mail: eca-info@eca.europa.eu

Internet: http://eca.europa.eu

Twitter: @EUAuditorsECA

YouTube: EUAuditorsECA

Viac doplňujúcich informácií o Európskej únii je k dispozícii na internete. Sú dostupné cez server Európa (http://europa.eu).

Luxemburg: Úrad pre vydávanie publikácií Európskej únie, 2015

Print | ISBN 978-92-872-2033-2 | ISSN 1831-0931 | doi:10.2865/692776 | QJ-AB-15-002-SK-C
PDF | ISBN 978-92-872-2049-3 | ISSN 1977-5776 | doi:10.2865/20520 | QJ-AB-15-002-SK-N
EPUB | ISBN 978-92-872-2063-9 | ISSN 1977-5776 | doi:10.2865/060466 | QJ-AB-15-002-SK-E

© Európska únia, 2015

Rozmnožovanie je povolené len so súhlasom autora.

AKO ZÍSKAŤ PUBLIKÁCIE EÚ

Bezplatné publikácie:

•jeden kus:
prostredníctvom webovej stránky EU Bookshop (http://bookshop.europa.eu);

•viac kusov alebo plagátov/máp:
na zastúpeniach Európskej únie (http://ec.europa.eu/represent_sk.htm); v delegáciách,
ktoré sídlia v nečlenských krajinách EÚ (http://eeas.europa.eu/delegations/index_sk.htm);
kontaktovaním služby Europe Direct (http://europa.eu/europedirect/index_sk.htm);
na bezplatnom telefónnom čísle 00 800 6 7 8 9 10 11 (v rámci EÚ) (*).

(*)Za poskytnutie informácií sa neplatí, podobne ako za väčšinu hovorov (niektorí mobilní operátori, verejné telefónne automaty alebo hotely si však môžu účtovať poplatok).

Platené publikácie:

•prostredníctvom webovej stránky EU Bookshop (http://bookshop.europa.eu).

SK
2015

Č. 03

Osobitná správa

Záruka EÚ pre mladých
ľudí: prijali sa prvé kroky,
ale vykonávanie čelí
rizikám

(podľa článku 287 ods. 4 druhého pododseku ZFEÚ)

Audítorský tím

V osobitných správach EDA sa predkladajú výsledky vybraných auditov výkonnosti a auditov zhody, ktoré sa týkajú konkrétnych rozpočtových oblastí alebo tematických oblastí riadenia. EDA vyberá a navrhuje tieto audítorské úlohy tak, aby mali maximálny dosah, pričom sa zohľadňujú riziká pre výkonnosť či zhodu, výška súvisiacich príjmov alebo výdavkov, budúci vývoj a politický a verejný záujem.

Tento audit výkonnosti uskutočnila audítorská komora II, ktorej predsedá člen Dvora audítorov Henri Grethen a ktorá sa špecializuje na výdavky v oblasti štrukturálnych politík, dopravy a energetiky. Audit sa vykonal pod vedením členky EDA Iliany Ivanovovej, ktorej podporu poskytol Tony Murphy, vedúci kabinetu, Mihail Stefanov, atašé kabinetu, Emmanuel Rauch, vedúci oddelenia, Valeria Rota, vedúca tímu, Kristina Maksinen, audítorka, Paolo Pesce, audítor.

Zľava doprava: P. Pesce, T. Murphy, I. Ivanova, M. Stefanov, K. Maksinen, E. Rauch.

Obsah

Skratky

Glosár

Zhrnutie

Úvod

Nezamestnanosť mladých ľudí v EÚ

Úloha EÚ v politike zamestnanosti

Záruka pre mladých ľudí: opatrenie na podporu mladých ľudí nájsť si zamestnanie a štrukturálna reforma na zlepšenie prechodu zo školy do práce

Financovanie systému záruky pre mladých ľudí

Rozsah auditu a audítorský prístup

Pripomienky

Komisia poskytla členským štátom primeranú a včasnú podporu pri zriadení systému záruky pre mladých ľudí

Usmernenia Komisie ku koncepcii systému záruky pre mladých ľudí poskytnuté členským štátom do piatich mesiacov od odporúčania Rady

Komisia vykonala ucelené a včasné posúdenie návrhov YGIP predložených členskými štátmi

Komisia poukázala vo svojom posúdení na mnoho nedostatkov v návrhoch YGIP

Nie všetky členské štáty revidovali YGIP po ich posúdení Komisiou

Posúdenie YGIP Komisiou nedostatočne koordinované s posúdením predbežných podmienok pre operačné programy ESF/YEI

Dvor audítorov určil niekoľko rizík z hľadiska účinnosti vykonávania systému záruky pre mladých ľudí

Riziko, že celé financovanie nemusí byť primerané

Chýbajúca definícia kvalitnej ponuky zamestnania obmedzuje účinnosť záruky pre mladých ľudí

Ucelený rámec monitorovania a predkladania správ o záruke pre mladých ľudí sa stále vypracúva

Závery a odporúčania

Príloha I | — | Nezamestnanosť mladých ľudí (jún 2014)
Príloha II | — | Krajiny oprávnené na financovanie v rámci YEI
Príloha III | — | Hodnotenie Komisie týkajúce sa predbežných podmienok YGIP a YEI

Odpovede Komisie

Skratky

CSR: odporúčania pre jednotlivé krajiny

EMCO: Výbor pre zamestnanosť

ESF: Európsky sociálny fond

EŠIF: európske štrukturálne a investičné fondy

HDP: hrubý domáci produkt

HV: hodnotenie vplyvu informačných a komunikačných technológií

IKT: informačné a komunikačné technológie

MOP: Medzinárodná organizácia práce

NEET: mladí ľudia, ktorí nie sú zamestnaní ani nie sú v procese vzdelávania alebo odbornej prípravy

NSU: nariadenie o spoločných ustanoveniach [nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320)].

OP: operačný program

SWD: pracovný dokument útvarov Komisie

VSV: výročná správa o vykonávaní

VSZ: verejné služby zamestnanosti

YAT: akčný tím pre zamestnanosť mladých ľudí

YEI: iniciatíva na podporu zamestnanosti mladých ľudí

YG: záruka pre mladých ľudí

YGIP: plán vykonávania záruky pre mladých ľudí

Glosár

Akčný tím pre zamestnanosť mladých ľudí: Vo februári 2012 Komisia spolu s ôsmimi členskými štátmi s najvyššou mierou nezamestnaných mladých ľudí v tom čase zriadila akčné tímy pre zamestnanosť mladých ľudí s cieľom určiť opatrenia na využitie financovania EÚ (vrátane financovania z ESF), ktoré bolo stále k dispozícii v rámci programového obdobia 2007 – 2013, na podporu pracovných príležitostí pre mladých ľudí a malých a stredných podnikov.

Európska sieť verejných služieb zamestnanosti: Táto sieť bola zriadená na základe rozhodnutia Rady a Európskeho parlamentu s cieľom čo najviac zvýšiť efektívnosť verejných služieb zamestnanosti (VSZ). Do siete je zapojených všetkých 28 členských štátov EÚ a Európska komisia. Jej cieľom je porovnávať výkonnosť VSZ prostredníctvom porovnávacích štandardov, určiť osvedčené postupy na základe dôkazov a podporovať vzájomné učenie sa, presadzovať modernizáciu a zlepšenie poskytovania VSZ vrátane záruky pre mladých ľudí, vypracúvať vstupy pre európsku stratégiu zamestnanosti a príslušné vnútroštátne politiky trhu práce.

Európsky semester: Európsky semester je prvou fázou ročného cyklu usmernení a dohľadu EÚ nad hospodárskymi politikami. Počas každého európskeho semestra Európska komisia analyzuje fiškálne a štrukturálne reformy politík jednotlivých členských štátov, vydáva odporúčania a monitoruje ich vykonávanie. V druhej fáze ročného cyklu, známej ako národný semester, členské štáty zavádzajú dohodnuté politiky.

Európsky sociálny fond: Cieľom Európskeho sociálneho fondu (ESF) je posilniť hospodársku a sociálnu súdržnosť v Európskej únii zlepšením zamestnanosti a príležitostí na zamestnanie (najmä prostredníctvom školení), podporovaním vysokej miery zamestnanosti a vytvárania viacerých a lepších pracovných miest.

Hodnotenia vplyvov (HV): Hodnotenia vplyvov pomáhajú v procesoch rozhodovania EÚ prostredníctvom systematického zberu a analýzy informácií o plánovaných činnostiach a odhadov ich pravdepodobného vplyvu. HV sa musia vykonať pre všetky dôležité politické iniciatívy (t. j. iniciatívy predložené v ročnej politickej stratégii (RPS) alebo neskôr v legislatívnom pracovnom programe Komisie s niekoľkými jasne definovanými výnimkami. Okrem toho sa o zahrnutí ďalších významných iniciatív môže rozhodnúť podľa konkrétneho prípadu.

Iniciatíva na podporu zamestnanosti mladých ľudí: Iniciatíva na podporu zamestnanosti mladých ľudí (YEI) má za cieľ poskytovať finančnú podporu regiónom s mierou nezamestnanosti mladých ľudí nad 25 % podporovaním vykonávania záruky pre mladých ľudí s cieľom posilniť a dopĺňať činnosti financované z ESF. Financuje činnosti priamym zacielením na mladých ľudí, ktorí nie sú zamestnaní, nezúčastňujú sa na vzdelávaní ani odbornej príprave (NEET) vo veku do 25 rokov (alebo ak to členské štáty považujú za náležité, do 30 rokov). Celkový rozpočet iniciatívy je 6 mld. EUR. Politický rámec YEI tvorí balík opatrení v oblasti zamestnanosti mladých ľudí, a najmä odporúčanie o zavedení záruky pre mladých ľudí. Právny základ YEI je stanovený v nariadeniach ESF na roky 2014 – 2020.

Medzinárodná organizácia práce: Medzinárodná organizácia práce (MOP) je agentúra OSN, ktorá sa zaoberá otázkami práce, a najmä medzinárodnými pracovnými normami. 185 zo 193 členských štátov OSN sú členmi MOP. Na rozdiel od ostatných špecializovaných agentúr OSN Medzinárodná organizácia práce má tripartitnú riadiacu štruktúru – sú v nej zastúpené vlády, zamestnávatelia a zamestnanci. MOP je hlavným poskytovateľom štatistík práce.

NEET: NEET sa definujú ako mladí ľudia, ktorí sú „nezamestnaní a nezúčastňujúci sa na vzdelávaní ani odbornej príprave“. Táto definícia bola odsúhlasená Výborom pre zamestnanosť (EMCO) v apríli 2010 na používanie v kontexte integrovaných usmernení stratégie Európa 2020. Táto definícia NEET zahŕňa nezamestnaných, ktorí sa nezúčastňujú na vzdelávaní ani odbornej príprave, a neaktívnych ľudí, ktorí sa nezúčastňujú na vzdelávaní ani odbornej príprave.

Inými slovami, pojem „nezamestnaní“ zahŕňa nezamestnaných aj neaktívnych, zatiaľ čo „nezúčastňujúci sa na vzdelávaní ani odbornej príprave“ znamená, že ľudia, ktorí sú zamestnaní a/alebo sa formálne či neformálne vzdelávajú, sa nepovažujú za NEET.

Operačný program: V operačnom programe (OP) sa stanovujú priority a konkrétne ciele členských štátov a ako sa financovanie (spolufinancovanie z EÚ a vnútroštátnych verejných a súkromných zdrojov) použije v priebehu daného obdobia (vo všeobecnosti sedem rokov) na financovanie projektov. Tieto projekty musia prispieť k dosiahnutiu určitého počtu cieľov konkretizovaných na úrovni prioritnej osi OP. OP existujú pre každý fond v oblasti súdržnosti (t. j. EFRR, KF a ESF). OP vypracúvajú členské štáty a Komisia ich musí schváliť pred uhradením akýchkoľvek platieb z rozpočtu EÚ. OP sa môžu meniť v priebehu príslušného obdobia, len ak s tým súhlasia obidve strany.

Plán vykonávania záruky pre mladých ľudí: V pláne vykonávania záruky pre mladých ľudí (YGIP) sa stanovuje, ako sa bude záruka pre mladých ľudí vykonávať na vnútroštátnej úrovni, príslušné úlohy verejných orgánov a ostatných organizácií, ako sa bude financovať (vrátane využitia finančných prostriedkov EÚ), ako sa bude posudzovať napredovanie a časový harmonogram. Tieto plány vypracúvajú členské štáty. Komisia ich neschvaľuje.

Predbežné podmienky: Ide o konkrétne a presné, vopred definované rozhodujúce faktory, ktoré sú nevyhnutným predpokladom na účinné a efektívne splnenie konkrétneho cieľa v rámci investičnej priority alebo priority Únie, a majú na ne priamu a konkrétnu väzbu a priamy vplyv. Pri vypracúvaní operačných programov spolufinancovaných z európskych štrukturálnych a investičných fondov (EŠIF) v programovom období 2014 – 2020 členské štáty musia posúdiť, či sa tieto podmienky splnili. Ak sa nesplnili, je potrebné vypracovať akčné plány na zabezpečenie ich splnenia do 31. decembra 2016.

Presunutie ťažiska financovania na začiatočnú fázu (front loading): V súvislosti s YEI front loading znamená, že celý príslušný rozpočet bude k dispozícii na vyplatenie počas prvých dvoch rokov viacročného finančného rámca (VFR) namiesto jeho postupného vyplácania v priebehu siedmich rokov (2014 – 2020).

Záruka pre mladých ľudí: Zárukou pre mladých ľudí, prijatou odporúčaním Rady z 22. apríla 2013 o zavedení záruky pre mladých ľudí, sa má zabezpečiť, aby všetci mladí ľudia vo veku do 25 rokov dostali kvalitnú ponuku zamestnania, ďalšieho vzdelávania, učňovskej prípravy alebo stáže do štyroch mesiacov po strate zamestnania alebo ukončení formálneho vzdelania. Záruka pre mladých ľudí je zásadnou štrukturálnou reformou, na základe ktorej inštitúcie lepšie spolupracujú pri poskytovaní konkrétnych výsledkov pre mladých ľudí.

Zhrnutie

I

Priemerná miera nezamestnanosti mladých ľudí vo veku od 15 do 24 rokov v EÚ v júni 2014 vo výške 22 % predstavuje veľkú výzvu pre všetky členské štáty. Táto situácia je kritická v niektorých členských štátoch, kde nezamestnanosť ovplyvňuje jedného z dvoch alebo jedného z troch mladých ľudí, čím vzniká predpoklad stratenej generácie a značné spoločensko-ekonomické náklady.

II

V reakcii na zhoršujúcu sa situáciu s nezamestnanosťou mladých ľudí, ktorá bola prehĺbená hospodárskou a finančnou krízou, Komisia v roku 2012 navrhla systém záruky pre mladých ľudí, ktorý viedol k prijatiu odporúčania Rady v apríli 2013. V tomto odporúčaní Rada odporučila Komisii a členským štátom, aby zaviedli „záruku pre mladých ľudí“, ktorá sa definuje tak, že sa ňou má systematicky zabezpečiť, aby všetci mladí ľudia v EÚ vo veku do 25 rokov dostali „kvalitnú“ ponuku zamestnania, ďalšieho vzdelávania, učňovskej prípravy alebo stáže do štyroch mesiacov po strate zamestnania alebo ukončení formálneho vzdelania.

III

Tento systém sa bude financovať z rozpočtu EÚ prostredníctvom Európskeho sociálneho fondu a osobitnej iniciatívy na podporu zamestnanosti mladých ľudí s odhadovaným prídelom 12,7 mld. EUR na roky 2014 – 2020. Bude sa požadovať doplnkové vnútroštátne financovanie, pretože okrem opatrení zameraných na jednotlivcov sú potrebné aj štrukturálne reformy.

IV

Dvor audítorov počas auditu preskúmal, či Komisia poskytla členským štátom primeranú podporu pri zriaďovaní systému záruky pre mladých ľudí, a preskúmal možné riziká jeho vykonávania. Dvor audítorov dospel k záveru, že Komisia poskytla členským štátom včasnú a primeranú podporu. Určil však tri potenciálne riziká z hľadiska účinného vykonávania tohto systému, konkrétne primeranosť celkového financovania, ako sa definuje kvalitná ponuka a spôsob, ako Komisia monitoruje systém a predkladá správy o jeho výsledkoch.

V

Dvor audítorov vydáva tieto odporúčania:

οčlenské štáty by mali poskytnúť jasný a úplný prehľad nákladov na všetky opatrenia plánované v boji proti nezamestnanosti mladých ľudí v rámci systému záruky pre mladých ľudí, aby Komisia mohla posúdiť potreby celkového financovania;

οKomisia by mala presadzovať súbor kvalitatívnych atribútov, ktoré by mali byť splnené pre pracovné miesta, odbornú prípravu a učňovskú prípravu, ktoré sa majú podporovať z rozpočtu EÚ. Mohli by byť založené na prvkoch, ktorými sa definuje kvalitná ponuka v usmerneniach Komisie k hodnoteniu iniciatívy na podporu zamestnanosti mladých ľudí;

οKomisia by mala zaviesť ucelený systém monitorovania systému záruky pre mladých ľudí, ktorý by pokrýval štrukturálne reformy aj opatrenia zamerané na mladých ľudí. Výsledky monitorovania by sa mali predkladať Európskemu parlamentu a Rade.

Úvod

Nezamestnanosť mladých ľudí v EÚ

01

V poslednom desaťročí, a najmä od začiatku hospodárskej a finančnej krízy počet nezamestnaných v EÚ značne vzrástol. Riziko nezamestnanosti je ešte vyššie pri mladých ľuďoch (15 – 24 rokov): keďže mladí ľudia majú menej skúseností, často sú prvým cieľom pri znižovaní počtu pracovných miest. V niektorých členských štátoch to na vrchole hospodárskej a finančnej krízy vyústilo do situácie, keď prechod mladých ľudí zo školy na trh práce bol takmer nemožný¹.

02

Nezamestnanosť mladých ľudí je taktiež citlivejšia na ekonomický cyklus než celková nezamestnanosť a je aj viac pravdepodobné, že mladí ľudia budú nezamestnaní v hospodárskych odvetviach, ktoré sú väčšmi vystavené hospodárskemu poklesu, napr. výroba, stavebníctvo, maloobchod alebo služby. V posledných štyroch rokoch celková miera zamestnanosti mladých ľudí poklesla o trikrát viac než nezamestnanosť dospelých. Podľa Medzinárodného menového fondu (MMF) cyklické faktory vysvetľujú približne 50 % zmien v nezamestnanosti mladých ľudí v Európe, ale 70 % nárastu nezamestnanosti v stresových krajinách eurozóny².

03

V roku 2010 Komisia začala hlavnú iniciatívu stratégie Európa 2020 s názvom Mládež v pohybe³, ktorou sa podporuje lepšie vzdelanie a odborná príprava, úspešnejšie začlenenie na trh práce a väčšia mobilita ako nástroje na boj proti nezamestnanosti mladých ľudí. Komisia rovnako vyzvala členské štáty, aby zabezpečili, že všetci mladí ľudia do štyroch mesiacov od ukončenia školy získajú prácu, budú pokračovať vo vzdelávaní alebo nastúpia do aktivačného programu a zabezpečia to ako „záruku pre mladých ľudí“.

04

V decembri 2011 Komisia navrhla iniciatívu Príležitosti pre mladých⁴ a v januári 2012 oznámila, že bude spolupracovať s ôsmimi členskými štátmi, ktoré sú najviac postihnuté nezamestnanosťou mladých ľudí, zavedením „akčných tímov pre zamestnanosť mladých ľudí“ (YAT) s cieľom lepšie využívať finančné prostriedky EÚ, ktoré sú ešte k dispozícii v programovom období 2007 – 2013.

05

V decembri 2012 v „balíku opatrení v oblasti zamestnanosti mladých ľudí“⁵ Komisia navrhla odporúčanie Rady zaviesť „záruku pre mladých ľudí“. Tento návrh prijala Rada ministrov EÚ v apríli 2013⁶ a Európska rada ho potvrdila v júni 2013⁷.

06

V roku 2014 nezamestnanosť mladých ľudí v celej EÚ stále dosahovala alarmujúco vysokú úroveň (pozri rámček 1 a prílohu I).

07

Okrem toho rozdiely medzi krajinami s najvyššou a najnižšou mierou nezamestnanosti sú extrémne vysoké (pozri graf 1). Medzi krajinami s najnižšou mierou nezamestnanosti mladých ľudí (Nemecko 7,8 % v júni 2014) a krajinami s najvyššou mierou (Španielsko 53,4 % v júni 2014) je takmer 50 percentuálnych bodov.

Rámček 1

Nezamestnanosť mladých ľudí v EÚ – niekoľko číselných údajov o situácii v roku 2014

V júni 2014 bolo v EÚ-28 nezamestnaných tesne pod 5 miliónov mladých ľudí (vo veku do 25 rokov), z toho 3,3 milióna v eurozóne. To predstavuje mieru nezamestnanosti 22 % v EÚ. Viac než jeden z piatich mladých ľudí v EÚ si nemôže nájsť zamestnanie; v Grécku a Španielsku jeden z dvoch.

Graf 1

Nezamestnanosť mladých ľudí (15 – 24 rokov) v členských štátoch EÚ (jún 2014)

Zdroj: Eurostat.

08

Nezamestnanosť mladých ľudí znamená aj značné spoločensko-ekonomické náklady. V štúdii nadácie Eurofound⁸ z roku 2012 sa došlo k záveru, že náklady (z hľadiska dávok v nezamestnanosti a ušlých príjmov a daní) na mladých Európanov vo veku 15 až 24 rokov, ktorí nie sú zamestnaní ani nie sú v procese vzdelávania alebo odbornej prípravy (NEET), sa odhadujú približne na 153 mld. EUR (asi 1,2 % HDP EÚ) ročne. Okrem toho ekonomika, spoločnosť a príslušní jednotlivci nesú dlhodobé náklady na nezamestnaných mladých ľudí, napr. zvýšené riziko nezamestnanosti v budúcnosti (v dôsledku zhoršenia zručností a demotivácie, ktorá je výsledkom dlhodobej nezamestnanosti a nečinnosti) a chudoba. V roku 2014 spolu 7,5 milióna mladých ľudí bolo NEET.

Úloha EÚ v politike zamestnanosti

09

Úlohou EÚ v politike zamestnanosti je zabezpečiť, aby politiky zamestnanosti členských štátov boli koordinované, a to najmä definovaním usmernení k týmto politikám. Komisia môže taktiež podporovať a v prípade potreby dopĺňať vnútroštátne činnosti v boji proti nezamestnanosti⁹.

10

V rámci európskeho semestra Komisia taktiež zohráva úlohu pri navrhovaní odporúčaní Rady v nadväznosti na jej viacstranný dohľad nad hospodárskymi politikami členských štátov vrátane politiky zamestnanosti¹⁰. Komisia zastáva názor, že tieto odporúčania, známe ako „odporúčania pre jednotlivé krajiny“ (CSR), sú politicky záväzné po ich schválení Európskou radou. V konečnom dôsledku môžu viesť k sankciám: ak sa týkajú riešenia nedostatkov, ktoré stavajú členské štáty do situácie makroekonomickej nerovnováhy a/alebo nadmerného deficitu, ak Európska rada zastáva názor, že ich príslušné členské štáty neriešia dostatočne¹¹.

Záruka pre mladých ľudí: opatrenie na podporu mladých ľudí nájsť si zamestnanie a štrukturálna reforma na zlepšenie prechodu zo školy do práce

11

V odporúčaní Rady z roku 2013 je navrhnutý koncept záruky pre mladých ľudí (pozri rámček 2) a sú v ňom vyjadrené konkrétne odporúčania pre členské štáty aj Komisiu týkajúce sa zriadenia a vykonávania záruky pre mladých ľudí.

12

Na rozdiel od predchádzajúcich opatrení je cieľom záruky pre mladých ľudí systematicky poskytovať jednu zo štyroch alternatívnych ponúk (zamestnanie, učňovská príprava, odborná príprava alebo ďalšie vzdelávanie) mladým ľuďom v celej EÚ, ktorí nie sú zamestnaní a nezúčastňujú sa na vzdelávaní ani odbornej príprave. Podľa Rady by členské štáty mali poskytovať záruku pre mladých ľudí „v súlade s národnými, regionálnymi a miestnymi okolnosťami“¹².

13

Vykonávanie záruky pre mladých ľudí si vyžaduje zmes opatrení, ktoré možno zaviesť v krátkodobom, strednodobom a dlhodobom časovom horizonte. Zatiaľ čo niektoré výsledky činností zameraných na jednotlivcov možno dosiahnuť rýchlo, iné si vyžadujú istý čas, aby mali pozitívny dosah. Príkladmi dlhodobých opatrení sú štrukturálne reformy týkajúce sa verejných služieb zamestnanosti (VSZ) a úpravy pracovnoprávnych predpisov.

Rámček 2

Čo je „záruka pre mladých ľudí“?

V rámci záruky pre mladých ľudí by členské štáty mali zabezpečiť, aby do štyroch mesiacov po ukončení vzdelania alebo strate zamestnania mladí ľudia vo veku do 25 rokov buď našli „kvalitné“ zamestnanie zodpovedajúce ich vzdelaniu, zručnostiam a skúsenostiam, alebo získali vzdelanie, zručnosti a skúsenosti požadované na nájdenie zamestnania v budúcnosti prostredníctvom učňovskej prípravy, školení alebo ďalšieho vzdelávania.

Financovanie systému záruky pre mladých ľudí

14

Systém záruky pre mladých ľudí sa financuje z rozpočtu EÚ, konkrétne prostredníctvom iniciatívy na podporu zamestnanosti mladých ľudí (YEI)¹³ a z Európskeho sociálneho fondu (ESF) v programovom období 2014 – 2020 a zo štátnych rozpočtov (pozri graf 2). Verejné financovanie môže byť doplnené o súkromné financovanie (napr. investície spoločností do systémov učňovskej prípravy alebo školenia financované súkromnými nadáciami).

Graf 2

Prehľad financovania záruky pre mladých ľudí

Zdroj: EDA.

Európsky sociálny fond

15

ESF je pre systém záruky pre mladých ľudí zďaleka najdôležitejším zdrojom financovania EÚ. Vo februári 2015 Komisia odhadovala, že financovanie z ESF dosiahne spolu asi 9,5 mld. EUR vrátane 3,2 mld. EUR požadovaných na spolufinancovanie YEI (pozri bod 16). ESF môže financovať opatrenia, ktoré sú zamerané konkrétne na jednotlivcov, ako aj opatrenia týkajúce sa štrukturálnych reforiem (pozri rámček 3).

Rámček 3

Príklady činností, ktoré možno podporiť z ESF

Príklady činností, ktoré možno podporiť z ESF: vývoj špecializovaných služieb pre mladých, zriadenie miest jednotného kontaktu [napr. v rámci verejných služieb zamestnanosti (VSZ) a na internete], zlepšenie databáz, podpora služieb v súvislosti so zamestnaním a kariérou poskytovaných na školách, kampane na zvyšovanie povedomia, podpora dobrovoľných organizácií zabezpečujúcich mentorov, zriadenie centier na analýzu a vývoj modelov politiky.

Iniciatíva na podporu zamestnanosti mladých ľudí

16

S cieľom zvýšiť disponibilnú finančnú podporu EÚ v regiónoch, kde jednotlivci najviac zápasia s nezamestnanosťou a nečinnosťou mladých ľudí, sa Rada a Európsky parlament dohodli na vytvorení špecializovanej iniciatívy na podporu zamestnanosti mladých ľudí (YEI) vo výške 6,4 mld. EUR. Financovanie YEI pozostáva z 3,2 mld. EUR zo špecifického, nového rozpočtového riadka v rozpočte EÚ vyčlenenom na zamestnanosť mladých ľudí, ktorý majú členské štáty vyrovnať príspevkom vo výške aspoň 3,2 mld. EUR z ich vnútroštátnych prídelov zo súčasného rozpočtu ESF. Na rozdiel od časti ESF špecifický príspevok na YEI nepodlieha požiadavke na vnútroštátne spolufinancovanie¹⁴ a náklady, ktoré členským štátom vznikli od 1. septembra 2013, sú oprávnené na preplatenie so spätnou platnosťou. Celé financovanie YEI je k dispozícii v počiatočných rokoch (front-loading), takže tieto finančné prostriedky sú k dispozícii v roku 2014 a 2015 a súvisiace výdavky majú vzniknúť do konca roka 2017 a 2018.

17

YEI je súčasťou celkového programu ESF a schvaľuje sa buď v konkrétnych operačných programoch YEI, alebo ako súčasť operačných programov ESF ako prioritná os alebo dokonca ako časť prioritnej osi¹⁵.

18

Podpora YEI sa zameriava na regióny s nezamestnanosťou mladých ľudí nad 25 % a na mladých ľudí, ktorí nie sú zamestnaní ani nie sú v procese vzdelávania alebo odbornej prípravy (NEET). Financuje činnosti, ktoré sú zamerané priamo na mladých ľudí vo veku do 25 rokov, alebo ak to členské štáty považujú za náležité, do 30 rokov¹⁶ (pozri rámček 4).

19

Na financovanie z YEI je oprávnených dvadsať členských štátov (pozri graf 3 a prílohu II), pretože sa v nich v roku 2012¹⁷ nachádzali regióny s nezamestnanosťou mladých ľudí nad 25 %.

20

V roku 2014 Komisia uviedla, že s cieľom zrealizovať záruku pre mladých ľudí musia aj členské štáty priorizovať opatrenia na podporu zamestnanosti mladých ľudí vo svojich štátnych rozpočtoch¹⁸.

Rámček 4

Príklady činností, ktoré možno podporovať prostredníctvom YEI

Medzi opatrenia, ktoré možno financovať prostredníctvom YEI, patrí napríklad poskytnutie prvých pracovných skúseností, pracovné poradenstvo pre jednotlivcov, opatrenia v oblasti mobility na prepojenie zručností s pracovnými miestami, počiatočná podpora pre mladých podnikateľov, priama podpora stáží a učňovskej prípravy, poskytovanie odbornej prípravy zameranej na získavanie digitálnych zručností.

Graf 3

Iniciatíva na podporu zamestnanosti mladých ľudí – oprávnené regióny

Zdroj: Výskumná služba Európskeho parlamentu.

Úloha Komisie pri zriadení, vykonávaní a monitorovaní záruky pre mladých ľudí

21

Úloha Komisie v súvislosti so zriadením, vykonávaním a monitorovaním záruky pre mladých ľudí bola konkrétne vymedzená v odporúčaní Rady z apríla 2013¹⁹. Komisia by konkrétne mala:

–v súlade s príslušnými investičnými prioritami ESF na programové obdobie 2014 – 2020, a ak je to uplatniteľné, aj YEI podporovať členské štáty v tom, aby čo najlepšie využili ESF na podporu zavedenia a realizácie systému záruk pre mladých ako politického nástroja na potláčanie a prevenciu nezamestnanosti mládeže a sociálneho vylúčenia,

–monitorovať navrhovanie, realizáciu a výsledky systémov záruky pre mladých ľudí prostredníctvom multilaterálneho dohľadu Výboru pre zamestnanosť (pozri bod 68) v rámci európskeho semestra a v rámci ročného pracovného programu Európskej siete verejných služieb zamestnanosti, analyzovať vplyv platných politík a v príslušných prípadoch poskytovať odporúčania pre jednotlivé členské štáty na základe usmernení politík zamestnanosti členských štátov.

22

Podľa odporúčania Rady, v súlade s nariadením o spoločných ustanoveniach na roky 2014 – 2020 Komisia a členské štáty majú zabezpečiť účinnosť fondov ESF a YEI počas prípravy a vykonávania monitorovaním, podávaním správ a hodnotením²⁰.

Posúdenie plánov vykonávania záruky pre mladých ľudí Komisiou

23

V nadväznosti na oznámenie Komisie z roku 2013 s názvom Výzva na prijatie opatrení proti nezamestnanosti mládeže²¹ a zasadnutie Európskej rady²² sa členské štáty zaviazali predložiť Komisii plán vykonávania záruky pre mladých ľudí (YGIP). Členské štáty oprávnené v rámci YEI mali zaslať tieto dokumenty do konca roka 2013 a ostatné v roku 2014. V rámci európskeho semestra Generálne riaditeľstvo pre zamestnanosť, sociálne záležitosti a začlenenie bolo poverené posúdiť disponibilné YGIP členských štátov v januári 2014, aby členské štáty mohli dostať spätnú väzbu počas bilaterálnych rokovaní v rámci európskeho semestra vo februári 2014.

1Regionálne informačné centrum OSN pre západnú Európu: Mládež: najviac zasiahnutá globálnou finančnou krízou (http://www.unric.org).

2Medzinárodný menový fond, Správa o krajine č. 14/199: Politiky eurozóny, júl 2014, časť Nezamestnanosť mladých ľudí v Európe: Okunov zákon a ďalej.

3COM(2010) 477 final z 15. septembra 2010: Mládež v pohybe.

4COM(2011) 933 final z 20. decembra 2011: Príležitosti pre mladých.

5COM(2012) 729 final z 5. decembra 2012: Návrh odporúčania Rady o zavedení systému záruk pre mladých.

6Odporúčanie Rady z 22. apríla 2013 o zavedení záruky pre mladých ľudí (Ú. v. EÚ C 120, 26.4.2013, s. 1).

7Závery Európskej rady z 27. a 28. júna 2013, EUCO 104/2/13 (http://www.consilium.europa.eu).

8Eurofound (2012), NEETs – Mladí ľudia, ktorí nie sú zamestnaní ani nie sú v procese vzdelávania alebo odbornej prípravy: Charakteristiky, náklady a politické reakcie v Európe, Úrad pre vydávanie publikácií Európskej únie, Luxemburg.

9Článok 5 ods. 2 a článok 147 konsolidovaného textu Zmluvy o fungovaní Európskej únie (Ú. v. EÚ C 115, 9.5.2008, s. 47).

10Článok 148 konsolidovaného textu Zmluvy o fungovaní Európskej únie (Ú. v. EÚ C 115, 9.5.2008, s. 47).

11Nariadenie Európskeho parlamentu a Rady (EÚ) č. 1176/2011 zo 16. novembra 2011 o prevencii a náprave makroekonomických nerovnováh (Ú. v. EÚ L 306, 23.11.2011, s. 25).

12Odporúčanie 1 v odporúčaní Rady z 22. apríla 2013 o zavedení záruky pre mladých ľudí.

13Závery Európskej rady, 8. februára 2013, EUCO 37/13 (http://www.consilium.europa.eu).

14Článok 22 ods. 3 nariadenia Európskeho parlamentu a Rady (EÚ) č. 1304/2013 zo 17. decembra 2013 o Európskom sociálnom fonde a o zrušení nariadenia Rady (ES) č. 1081/2006 (Ú. v. EÚ L 347, 20.12.2013, s. 470).

15Článok 18 nariadenia (EÚ) č. 1304/2013.

16Článok 16 nariadenia (EÚ) č. 1304/2013 a príloha VIII k nariadeniu (EÚ) č. 1303/2013.

17Článok 16 nariadenia (EÚ) č. 1304/2013.

18MEMO Európskej komisie: Záruka EÚ pre mladých ľudí, 8. októbra 2014.

19Odporúčanie z 22. apríla 2013 o zavedení záruky pre mladých ľudí.

20Článok 4 ods. 9 nariadenia (EÚ) č. 1303/2013.

21COM(2013) 447 final z 19. júna 2013.

22Závery Európskej rady, 27. a 28. júna 2013, EUCO 104/2/13 (http://www.consilium.europa.eu).

Rozsah auditu a audítorský prístup

24

Prostredníctvom tohto auditu Dvor audítorov preskúmal, či Komisia poskytla členským štátom primeranú podporu pri zriaďovaní systému záruky pre mladých ľudí, a preskúmal možné riziká jeho vykonávania.

25

Audit sa týkal obdobia od prijatia odporúčania Rady v apríli 2013 do júna 2014. K tomuto dátumu bola ukončená fáza návrhu systému záruky pre mladých ľudí vrátane predloženia YGIP členských štátov a ich následného posúdenia Komisiou. Okrem toho Dvor audítorov zohľadnil niekoľko ďalších informácií, ktoré mu poskytla Komisia do februára 2015 (konkrétne v súvislosti s odhadom financovania EÚ vyčleneného na záruku pre mladých ľudí a vypracovaním systému monitorovania). Cieľom auditu bolo určiť potenciálne riziká, ktoré by mohli mať vplyv na účinnosť tohto systému. Dvor audítorov sa plánuje zaoberať otázkami zamestnanosti mladých ľudí vrátane vykonávania iniciatív EÚ na úrovni členských štátov aj vo svojich ďalších správach.

26

Audit sa zameral na posúdenie YGIP Komisiou na vzorke piatich členských štátov: Írsko, Taliansko, Litva a Portugalsko, v ktorých boli taktiež zriadené akčné tímy pre zamestnanosť mladých ľudí (YAT), a Francúzsko. Za týchto päť členských štátov Dvor audítorov opätovne vykonal posúdenie Komisie a zanalyzoval spätnú väzbu, ktorú Komisia poskytla členským štátom, ako aj následné opatrenia. Dvor audítorov taktiež preskúmal za členské štáty, za ktoré boli k dispozícii informácie, prepojenie medzi posúdením YGIP a posúdením predbežných podmienok týkajúcich sa YEI. Napokon Dvor audítorov posúdil rámec EÚ na monitorovanie pokroku smerom k účinnému vykonávaniu systému záruky pre mladých ľudí a predkladanie príslušných správ.

Pripomienky

Komisia poskytla členským štátom primeranú a včasnú podporu pri zriadení systému záruky pre mladých ľudí

27

Vykonávanie systému záruky pre mladých ľudí si vyžaduje hĺbkové štrukturálne reformy systémov odbornej prípravy, hľadania zamestnania a vzdelávania s cieľom zlepšiť prechod zo školy do zamestnania a zamestnateľnosť mladých ľudí. Okrem týchto štrukturálnych reforiem sa zárukou pre mladých ľudí taktiež podporuje využívanie širokého spektra proaktívnych opatrení, ktorých cieľom je pomôcť zvýšiť dopyt po pracovnej sile mladých ľudí. Tieto opatrenia (napr. dočasné a dobre zacielené dotácie miezd alebo dotácie za prijatie do zamestnania alebo granty na učňovskú a odbornú prípravu) môžu pomôcť mladým ľuďom vstúpiť na trh práce a ďalej rozvíjať ich zručnosti.

28

V odporúčaní Rady sa nachádzajú osvedčené postupy a usmernenia k zriadeniu účinného systému záruky pre mladých ľudí. Dvor audítorov preskúmal, do akej miery Komisia začlenila tieto kritériá osvedčených postupov do svojho posúdenia plánov vykonávania záruky pre mladých ľudí (YGIP). Dvor audítorov ďalej posúdil, do akej miery členské štáty zohľadnili analýzu Komisie ich návrhov YGIP a či posúdenie YGIP Komisiou bolo dobre koordinované s jej predbežným posúdením OP ESF/YEI.

Usmernenia Komisie ku koncepcii systému záruky pre mladých ľudí poskytnuté členským štátom do piatich mesiacov od odporúčania Rady

29

Z analýzy Dvora audítorov vyplynulo, že Komisia vypracovala usmernenia k vypracovaniu vnútroštátnych YGIP a zaslala ich členským štátom v septembri 2013, t. j. päť mesiacov po prijatí odporúčania Rady v apríli 2013. V týchto usmerneniach sa nachádzal vzor pre hlavné zložky potrebné na vypracovanie uceleného plánu vykonávania, založený na rôznych osiach odporúčania Rady:

–vnútroštátny kontext a ako môže byť záruka pre mladých ľudí pridanou hodnotou pre súčasné ustanovenia,

–rozvíjanie prístupov na báze partnerstva,

–včasná intervencia a aktivácia,

–podporné opatrenia, ktoré umožnia integráciu do pracovného trhu,

–financovanie systému záruky pre mladých ľudí,

–hodnotenie a sústavné zlepšovanie reforiem a iniciatív.

30

Okrem toho Komisia podporila členské štáty tým, že v decembri 2013 uverejnila „Často kladené otázky“ na internetovej stránke venovanej záruke pre mladých ľudí a rôzne podporné dokumenty, napr. pracovný dokument útvarov Komisie, v ktorom sú uvedené podrobnosti o koncepte záruky pre mladých ľudí a zásady, ktoré by mohli prispieť k jej úspechu. Okrem toho Komisia zorganizovala tematické podujatia v októbri 2013 a apríli 2014 a uspela v tom, že všetky členské štáty vymenovali vnútroštátneho koordinátora záruky pre mladých ľudí.

31

Dvor audítorov preto dospel k záveru, že Komisia poskytla členským štátom včasnú podporu. To uľahčilo členským štátom iniciovať zriadenie svojich vnútroštátnych systémov záruky pre mladých ľudí a umožnilo im predložiť YGIP v krátkom časovom rámci dohodnutom v záveroch Rady z júna 2013, t. j. do konca roka 2013 pre členské štáty oprávnené na YEI a do jari 2014 pre zvyšné členské štáty (pozri prílohu II).

Komisia vykonala ucelené a včasné posúdenie návrhov YGIP predložených členskými štátmi

32

Dvor audítorov poznamenáva, že zodpovednosť za YGIP nesú členské štáty. Úlohou Komisie je vykonať dôkladné, včasné a konzistentné posúdenie návrhov YGIP s cieľom poukázať na nedostatky, ktoré by mohli negatívne ovplyvniť možnosť dosiahnutia účinnej záruky pre mladých ľudí. Na tomto základe by členské štáty mohli primerane prispôsobiť svoje YGIP. Členským štátom by to konkrétne umožnilo čo najviac využiť ESF prípadne YEI a podporiť zriadenie a vykonávanie systémov záruky pre mladých ľudí.

33

Dvor audítorov preskúmal, ako Komisia posúdila vnútroštátne YGIP a do akej miery členské štáty následne reagovali na zistené nedostatky.

34

Dvor audítorov zistil, že Komisia vypracovala ucelenú hodnotiacu tabuľku, ktorá zahŕňala kľúčové aspekty odporúčania Rady. Na základe tejto tabuľky Komisia mohla systematicky posudzovať návrhy YGIP predložené členskými štátmi. Toto posúdenie následne podliehalo horizontálnej krížovej kontrole s cieľom zabezpečiť jednotnosť všetkých 28 YGIP.

35

Pokiaľ ide o členské štáty, ktorých sa týka táto správa, Komisia posúdila všetky YGIP, ktoré preskúmal Dvor audítorov, a mohla poskytnúť spätnú väzbu včas na bilaterálnych rokovaniach, ktoré sa konali vo februári 2014.

Komisia poukázala vo svojom posúdení na mnoho nedostatkov v návrhoch YGIP

36

Komisia vo svojom posúdení zistila mnoho nedostatkov týkajúcich sa informácií poskytnutých členskými štátmi v súvislosti s kľúčovými aspektmi ich vnútroštátnych YGIP. Príkladom nedostatkov je zlá alebo žiadna analýza nesúladu medzi ponúkanými a požadovanými zručnosťami, nestanovenie, ako sa plánovanými opatreniami zabezpečí, aby boli zasiahnutí všetci NEET, a nejednotnosti v tom, čo sa rozumie pod kvalitnou ponukou.

37

Komisia však neriešila dôkladne a konzistentne nasledujúce aspekty, ktoré sú konkrétne zahrnuté v odporúčaní Rady:

–IKT/digitálna kvalifikácia: Komisia zistila, že zručnosti v oblasti IKT by mohli ponúkať väčší potenciál na vytvorenie udržateľných pracovných miest²³. Okrem toho sa zdôrazňuje, že v súčasnosti „… je počet absolventov IKT nedostatočný na to, aby boli obsadené všetky voľné pracovné miesta v sektore IKT, kde aj v čase súčasnej hospodárskej krízy dopyt po užívateľoch IKT rastie o 3 % ročne“²⁴. Hoci Komisia poukázala na skutočnosť, že taliansky a litovský YGIP neobsahovali žiadne opatrenia na podporu IKT/digitálnych kvalifikácií, neurobila tak v prípade Írska a Portugalska, aj keď v ich YGIP rovnako chýbal odkaz na IKT/digitálnu kvalifikáciu.

–Obojstranný záväzok: V odporúčaní Rady sa uznáva „osobná zodpovednosť mladých ľudí pri hľadaní spôsobu, ako sa zapojiť do hospodárskej činnosti“. V niektorých členských štátoch hrozí mladým nezamestnaným odobranie alebo zníženie príspevku v nezamestnanosti alebo sociálneho príspevku, ak neprijmú primeranú ponuku zamestnania, stáže, školenia alebo vzdelávania. Nezvážením tejto zásady vzniká riziko obmedzenia účinnosti systému záruky pre mladých ľudí, pretože to má odrádzajúci účinok na záväzok účastníkov a znižuje zodpovednosť členských štátov poskytovať kvalitnú ponuku. Komisia nezvážila existenciu obojstranného záväzku ani pri jednom z preskúmaných YGIP. Dvor audítorov zistil, že z piatich preskúmaných YGIP len írsky obsahoval konkrétne odkazy na túto zásadu.

–Vzájomné učenie sa: V odporúčaní Rady sa členské štáty vyzývajú: „... podporujte činnosti na výmenu poznatkov na národnej, regionálnej a miestnej úrovni medzi všetkými stranami zapojenými do boja proti nezamestnanosti mládeže s cieľom skvalitniť návrh a realizáciu budúcich systémov záruk pre mladých“²⁵. Komisia neposudzovala tento relevantný aspekt, ktorý je prepojený s nákladovou účinnosťou implementácie v členských štátoch, a Dvor audítorov zistil, že s výnimkou francúzskeho YGIP zásada „vzájomného učenia sa“ nie je zahrnutá ani v jednom z preskúmaných YGIP.

Nie všetky členské štáty revidovali YGIP po ich posúdení Komisiou

38

V procese posúdenia Komisia v prípade potreby požiadala všetky členské štáty, ktorých sa týka táto správa, o bližšie objasnenie a/alebo poukázala na hlavné nedostatky v ich návrhoch YGIP v písomnej spätnej väzbe. Komisia mala taktiež bilaterálne zasadnutia s členskými štátmi, aby prediskutovali zistené nedostatky. Okrem toho Komisia vykonala technické kontroly niektorých členských štátov s cieľom objasniť niekoľko záležitostí a identifikovať zostávajúce problémy v ich YGIP²⁶.

39

Po bilaterálnych rokovaniach zostal v YGIP značný počet nedostatkov a Komisia požiadala všetky členské štáty o dodatočné informácie. V súvislosti s preskúmanými štátmi z analýzy Dvora audítorov vyplynulo, že Litva bola jediným štátom, ktorý sa zaviazal predložiť revidovanú verziu svojho YGIP²⁷. Francúzsko, Taliansko a Portugalsko boli vyzvané, aby predložili novú verziu ich plánov vykonávania, čo však zamietli z rôznych dôvodov. Napríklad podľa Komisie talianske orgány odpovedali, že sa radšej „… zamerajú na starostlivé vypracovanie príslušných OP ako na prepísanie nového YGIP”.

Posúdenie YGIP Komisiou nedostatočne koordinované s posúdením predbežných podmienok pre operačné programy ESF/YEI

40

Podľa nariadenia o spoločných ustanoveniach na programové obdobie 2014 – 2020 členské štáty musia splniť konkrétne predbežné podmienky s cieľom zabezpečiť účinné a efektívne využitie fondov EÚ. V NSU²⁸ sa uvádza, že „posúdenie splnenia vykonávané Komisiou sa obmedzuje na kritériá stanovené v pravidlách pre jednotlivé fondy a kritériá v časti II prílohy XI a rešpektuje národné a regionálne kompetencie týkajúce sa rozhodovania o konkrétnych a primeraných politických opatreniach vrátane obsahu stratégií“. Príslušnou investičnou prioritou pre OP ESF/EYI je „udržateľné začleňovanie mladých ľudí, najmä tých bez zamestnania, vzdelania alebo odbornej prípravy vrátane mladých ľudí ohrozených sociálnym vylúčením a mladých ľudí z marginalizovaných komunít, na pracovný trh, a to aj prostredníctvom záruky pre mladých“.

41

Komisia musí posúdiť konzistentnosť a primeranosť informácií poskytnutých členskými štátmi v súvislosti s konkrétnymi predbežnými podmienkami pred schválením OP²⁹. Predbežnou podmienkou pre YEI je existencia strategického politického rámca na podporu zamestnanosti mladých, a to aj uplatňovaním záruky pre mladých³⁰. Dvor audítorov zastáva názor, že posúdenie tejto konkrétnej predbežnej podmienky pre YEI Komisiou a posúdenie YGIP by malo byť dôkladne koordinované, aby sa zabezpečilo zosúladenie OP ESF/YEI a systému záruky pre mladých ľudí.

42

Dvor audítorov posúdil, či nedostatky, ktoré zistila Komisia v priebehu posúdenia YGIP, aj riešila pri vypracúvaní záverov o splnení či nesplnení predbežných podmienok.

43

Dvor audítorov zistil, že Komisia považovala predbežné podmienky týkajúce sa OP ESF/YEI za „splnené“ napriek tomu, že YGIP zhodnotila ako „veľmi obmedzené“ alebo „čiastočné“ (pozri prílohu III). Dvor audítorov zastáva názor, že Komisia týmto zmeškala príležitosť, aby zabezpečila, že členské štáty zavedú stratégiu zamestnanosti mladých ľudí v súlade s ich politickým záväzkom týkajúcim sa záruky pre mladých ľudí pred schválením OP ESF/YEI na programové obdobie 2014 – 2020. Okrem toho z preskúmania Dvora audítorov vyplynulo, že kontroly vykonané Komisiou pri schvaľovaní OP nezahŕňajú, ako OP ESF/YEI konkrétne prispejú k účinnému vykonávaniu záruky pre mladých ľudí.

Dvor audítorov určil niekoľko rizík z hľadiska účinnosti vykonávania systému záruky pre mladých ľudí

44

Dvor audítorov pri hodnotení posúdenia Komisie taktiež zvážil, či by sa dali určiť potenciálne riziká z hľadiska účinného vykonávania systému záruky pre mladých ľudí. Konkrétne sa zvážila primeranosť financovania záruky pre mladých ľudí, definovanie kvalitnej ponuky a monitorovanie systému záruky pre mladých ľudí.

Riziko, že celé financovanie nemusí byť primerané

45

Vykonávanie systémov záruky pre mladých ľudí v členských štátoch bude nákladné opatrenie, najmä ak zohľadníme súčasnú mieru nezamestnanosti mladých ľudí v EÚ. Dvor audítorov zastáva názor, že dobrý celkový odhad potrebného financovania systému záruky pre mladých ľudí možno stanoviť len na základe spoľahlivých údajov o nákladoch na vykonávanie záruky pre mladých ľudí v jednotlivých členských štátoch. Okrem toho by malo byť jasné, z ktorých zdrojov sa budú financovať vnútroštátne systémy záruky pre mladých ľudí.

46

Dvor audítorov poznamenáva, že cieľom systému záruky pre mladých ľudí nie je len poskytnúť finančnú podporu mladým ľuďom (nezamestnaným alebo tým, ktorým hrozí strata zamestnania), ale aj základné štrukturálne reformy v strednodobom a dlhodobom horizonte. Preto je zjavné, že záruka pre mladých ľudí si bude vyžadovať značné investície.

47

Okrem toho zatiaľ nebola úplne stanovená výška vnútroštátneho financovania, ktoré bude dostupné pre systém záruky pre mladých ľudí. Podľa analýzy Komisie YGIP predložených členskými štátmi deväť³¹ z 28 členských štátov neposkytlo žiadne informácie o predpokladanom vnútroštátnom financovaní. Zvyšné členské štáty poskytli informácie s rôznym stupňom podrobností.

Hodnotenie vplyvu sa v prípade systému záruky pre mladých ľudí nevykonalo

48

V zásade všetky dôležité legislatívne, rozpočtové a politické iniciatívy a iniciatívy, ktorými sa definuje politika, s významným dosahom musia podliehať hodnoteniu vplyvu³². V hodnoteniach vplyvu sa musia špecifikovať náklady a prínosy návrhov, ako vznikajú a kto znáša dôsledky. V súlade s usmerneniami Komisie by mali byť všetky vplyvy, ak je to možné a vhodné, kvantifikované a vyjadrené z finančného hľadiska a založené na precíznych metódach a spoľahlivých údajoch³³.

49

Dvor audítorov poznamenáva, že Komisia nevykonala žiadne hodnotenie vplyvu pred navrhnutím systému záruky pre mladých ľudí. V pracovnom dokumente útvarov Komisie (SWD), ktorý bol priložený k návrhu odporúčania Rady o zavedení záruky pre mladých ľudí, sa len odkazuje na odhady Medzinárodnej organizácie práce (MOP) z roku 2012 (pozri časť 2.3 pracovného dokumentu útvarov Komisie) a nachádzajú sa v ňom predbežné odhady pre niektoré členské štáty (Rakúsko, Fínsko, Švédsko a Spojené kráľovstvo)³⁴. V dôsledku toho okrem odhadov MOP tam nie sú nijaké informácie o potenciálnych celkových nákladoch na vykonávanie takéhoto systému v celej EÚ.

V rokoch 2012 a 2013 MOP predložila rôzne odhady požiadaviek na ročné financovanie vykonávania záruky pre mladých ľudí

50

Vo februári 2015 Komisia odhadla, že na celé programové obdobie 2014 – 2020 EÚ vyčlenení 12,7 mld. EUR na financovanie týchto systémov. Predtým, v apríli 2014, Komisia odhadovala³⁵, že toto financovanie bude doplnené o vnútroštátne, regionálne či dokonca súkromné zdroje vo výške 4 mld. EUR. To spolu predstavuje 16,7 mld. EUR, čiže približne 2,4 mld. EUR ročne.

51

V roku 2012 MOP uviedla, že odhadované ročné náklady na účinné vykonávanie záruky pre mladých ľudí v eurozóne budú 0,2 % HDP³⁶ alebo 0,45 % štátnych výdavkov, čo predstavuje 21 mld. EUR³⁷. Odhady MOP uverejnené v roku 2013 na základe šiestich krajín eurozóny³⁸ sa pohybovali približne od 0,5 % do 1,5 % HDP³⁹. Podľa MOP sa tieto náklady na vykonávanie odlišujú v závislosti od dostupnosti administratívnej infraštruktúry na vykonávanie záruky vo veľkej miere a od veľkosti oprávneného obyvateľstva.

Neexistuje dobrý odhad nákladov na konkrétne opatrenia v rámci systému záruky pre mladých ľudí

52

V roku 2013 Komisia požiadala členské štáty, aby jej poskytli odhad nákladov na plánované opatrenia a súvisiace zdroje financovania, keď predkladali svoje YGIP. Členské štáty boli konkrétne požiadané, aby stanovili zdroje financovania a jeho vyčlenenie na rôzne kľúčové reformy a opatrenia/iniciatívy v pláne financovania, a poskytli konkrétne informácie o jednotlivých opatreniach (napr. náklady na opatrenie, očakávaný počet príjemcov opatrenia, percento cieľovej populácie, ktorej sa má opatrenie týkať, dodatočné náklady na nové opatrenia a očakávané účinky).

53

To by Komisii umožnilo posúdiť, či boli na systém záruky pre mladých ľudí vyčlenené primerané zdroje. Napríklad „chýbajúce doplnkové vnútroštátne financovanie, ktoré by mohlo ohroziť vykonávanie záruky pre mladých ľudí v krátkodobom a dlhodobom horizonte“⁴⁰ Komisia určila ako jednu z najdôležitejších výziev poskytnutia záruky pre mladých ľudí v Španielsku. Dvor audítorov preto preskúmal YGIP predložené piatimi členskými štátmi, ktorých sa týka táto správa (Írsko, Francúzsko, Taliansko, Litva a Portugalsko), a skontroloval, či sa poskytli nejaké informácie o odhadovaných nákladoch na plánované opatrenia a súvisiacich zdrojoch financovania.

54

Dvor audítorov zistil, že členské štáty vo všeobecnosti poskytli odhady nákladov na opatrenia zamerané na jednotlivcov. Pri niektorých členských štátoch však v predložených YGIP chýbali relevantné informácie, napr. náklady podľa príjemcu súvisiace s ponukami (Írsko a Francúzsko), ciele účasti podľa opatrení a predpokladané percento cieľovej populácie, ktorej sa bude týkať záruka pre mladých ľudí (Francúzsko). Vzhľadom na to, že takéto informácie chýbajú, Komisia nemôže včasne zistiť možné nedostatky, tak ako sa to predpokladá.

55

Okrem toho ani jeden z piatich členských štátov neposkytol vo svojom YGIP informácie o odhadovaných nákladoch na vykonanie štrukturálnych reforiem požadovaných pre účinnú záruku pre mladých ľudí.

56

Pri troch z piatich preskúmaných členských štátov vnútroštátny prídel uvedený v YGIP je výrazne nižší než príspevok z rôznych fondov EÚ a pohybuje sa od 13 % (Portugalsko) do 35 % (Taliansko a Litva) celkovej sumy. V Írsku vnútroštátny prídel prevýšil príspevok EÚ, zatiaľ čo za Francúzsko nebolo na základe dostupných údajov možné takéto porovnanie vykonať. Navyše s výnimkou Litvy členské štáty vykázali zdroje financovania EÚ týkajúce sa opatrení globálne (pod tým istým okruhom EÚ/ESF/YEI). Pre chýbajúce úplné a presné informácie Komisia preto nemohla posúdiť vhodnosť zdrojov financovania opatrení či vyvodiť záver o celkovej realizovateľnosti a udržateľnosti finančných plánov záruky pre mladých ľudí.

Osobitné výzvy pri overovaní riadnosti výdavkov YEI

57

Podľa nariadenia o ESF⁴¹ programovanie YEI môže mať jednu alebo viacero z nasledujúcich foriem (pozri bod 17):

–osobitný operačný program,

–osobitná prioritná os v rámci operačného programu,

–časť z jednej alebo viacerých prioritných osí.

Dvor audítorov zastáva názor, že je osobitnou výzvou (v porovnaní s bežnými výdavkami ESF) pre členské štáty a Komisiu účinne overiť riadnosť deklarovaných výdavkov YEI. Je to z dôvodu prísnejších požiadaviek oprávnenosti, možnosti vykázať výdavky, ktoré vznikli od septembra 2013, a najmä v poslednom prípade uvedenom vyššie – chýbajúceho spolufinancovania YEI.

Chýbajúca definícia kvalitnej ponuky zamestnania obmedzuje účinnosť záruky pre mladých ľudí

58

Dvor audítorov pripomína, že cieľom záruky pre mladých ľudí je poskytnúť mladým ľuďom skutočnú možnosť zvýšiť ich zamestnateľnosť s cieľom udržateľnej a odmeňujúcej integrácie na trhu práce a následne zvýšiť celkovú mieru zamestnanosti mladých ľudí. Rada preto členským štátom odporúča zabezpečiť, aby všetci mladí ľudia vo veku do 25 rokov dostali „kvalitnú“ ponuku do štyroch mesiacov po strate zamestnania alebo ukončenia vzdelania. V odporúčaní Rady sa však neuvádza, čo je „kvalitná“ ponuka, ani sa nekonkretizuje, kto by mal takúto definíciu poskytnúť.

59

V niekoľkých dokumentoch EÚ (napr. odporúčanie Rady o rámci kvality pre stáže⁴² a vyhlásenie Rady s názvom Európske združenie učňovskej prípravy⁴³) sa stanovujú nezáväzné kvalitatívne minimálne normy pre dobrú kvalitu odbornej a učňovskej prípravy s cieľom zabrániť spoločnostiam využívať ich ako lacnú pracovnú silu. Na druhej strane neexistujú ekvivalentné dokumenty, v ktorých by boli stanovené zásady na definovanie kvalitného zamestnania.

60

V decembri 2013 Komisia vydala usmernenie, podľa ktorého „kvalitná“ ponuka je ponuka, pri ktorej sa očakáva, že povedie k „udržateľnému pripojeniu sa k trhu práce“, a ktorá by nemala „mať len okamžitý účinok zníženia štatistiky nezamestnanosti mladých ľudí“ na chvíľu⁴⁴.

61

Na základe preskúmania relevantných štúdií⁴⁵ v danej oblasti Dvor audítorov zastáva názor, že môže existovať kombinácia atribútov, ktoré sú relevantné pre definovanie toho, či možno pracovné miesto považovať za „kvalitné“: konkrétne dĺžka zmluvy (zmluva na dobu určitú alebo neurčitú), typ zmluvy (na čiastočný úväzok dobrovoľná-nedobrovoľná/na plný úväzok); výška odmeňovania v prepojení na životné náklady v danom členskom štáte; náplň práce z hľadiska zručností a príslušný stupeň a typ požadovanej kvalifikácie a dostupnosť dodatočného odborného školenia v súvislosti s pracovným miestom. V rámci zásady subsidiarity by sa na úrovni EÚ mohol definovať minimálny súbor atribútov, zatiaľ čo členským štátom by bola ponechaná pružnosť stanoviť pre ne vlastné štandardné hodnoty.

62

Dvor audítorov napríklad zistil, že pri posudzovaní návrhov YGIP predložených Talianskom Komisia považovala ponuku dočasného zamestnania (päť až šesť mesiacov) za „kvalitnú“, hoci bola mzda pod mesačným príjmom hranice chudoby vo väčšej časti krajiny na základe údajov talianskeho štátneho štatistického úradu (ISTAT)⁴⁶. Komisia nezohľadňovala žiadne iné kvantitatívne prvky.

63

Chýbajúci súbor kvalitatívnych atribútov kvalitnej ponuky zamestnania vedie k riziku nejednotného a neúčinného vykonávania systémov záruky pre mladých ľudí v jednotlivých členských štátoch a dokonca aj v rámci nich. Hoci by zjavne bolo možné následne skontrolovať kvalitu ponúk v rôznych členských štátoch (t. j. prostredníctvom hodnotení), dovtedy by sa väčšina rozpočtu na YEI už viazala a/alebo vyčerpala (vzhľadom na čerpanie fondov v počiatočných rokoch 2014 a 2015) a akékoľvek nedostatky s vplyvom na účinnosť výdavkov na YEI by sa neriešili.

64

Dvor audítorov poznamenáva, že v júli 2014 Komisia poskytla konkrétne usmernenia, ktoré sa majú používať pri hodnotení YEI⁴⁷, predpokladanom v nariadení o ESF⁴⁸ koncom roka 2015 a koncom roka 2018, kde sa od hodnotiteľov požaduje, aby predložili správu o kvalite ponúk zamestnania prijatých účastníkmi YEI, zohľadniac aj kvalitatívne kritériá ako tie, ktoré sú uvedené vyššie.

Ucelený rámec monitorovania a predkladania správ o záruke pre mladých ľudí sa stále vypracúva

65

Dvor audítorov zastáva názor, že priebežné hodnotenie opatrení v rámci záruky pre mladých ľudí je zásadne dôležité, aby sa zabezpečilo, že sa finančné prostriedky investujú rozumne a opatrenia sa realizujú takým spôsobom, aby mladí ľudia pocítili reálnu zmenu. Do koncepcie opatrení záruky pre mladých ľudí by preto od začiatku mali byť zakomponované dobré mechanizmy monitorovania⁴⁹. Je to základ účinnej politiky založenej na dôkazoch, prostredníctvom ktorej by Európsky parlament a Rada mali byť upozornení, keď sa neplnia ciele alebo keď je účinnosť opatrení neuspokojivá, čo by im umožnilo zlepšovať navrhovanie a vykonávanie opatrení.

66

Komisia monitoruje vykonávanie systému záruky pre mladých ľudí v rámci európskeho semestra a analyzuje vplyv platných politík a v príslušných prípadoch poskytuje CSR na základe usmernení politík zamestnanosti členských štátov⁵⁰.

67

Dvor audítorov posúdil rámec monitorovania vykonávania a výsledkov záruky pre mladých ľudí ako celku, ako aj vo vzťahu k činnostiam financovaným z YEI.

Ucelené postupy pri monitorovaní a predkladaní správ nezapracované do koncepcie systému záruky pre mladých ľudí od začiatku

68

Rada prostredníctvom svojho odporúčania poverila Komisiu monitorovaním vykonávania záruky pre mladých ľudí prostredníctvom multilaterálneho dohľadu Výboru pre zamestnanosť⁵¹ (EMCO) v rámci európskeho semestra (pozri rámček 5). Podľa odporúčania Rady sa však výsledky tohto monitorovania neplánujú predkladať Európskemu parlamentu.

Rámček 5

Úloha Výboru pre zamestnanosť (EMCO)

Primárnou úlohou EMCO je byť poradným výborom pre ministrov pre zamestnanosť a sociálne záležitosti v Rade pre zamestnanosť a sociálne záležitosti (EPSCO). Viacstranný dohľad výboru EMCO pomáha ucelene posudzovať vykonávanie v členských štátoch s podobnými výzvami a posudzovať politické možnosti a plány. Monitoruje napredovanie členských štátov v realizovaní reforiem na základe NSU. Jedna z jeho podskupín je poverená výberom a vypracovaním ukazovateľov na monitorovanie stratégie zamestnanosti, kam patrí aj monitorovanie záruky pre mladých ľudí.

69

EMCO preskúmal napredovanie vo vykonávaní záruky pre mladých ľudí v máji 2014 a posúdil tiež situáciu v oblasti zamestnanosti v členských štátoch a programy vnútroštátnych reforiem. Toto preskúmanie malo podobu partnerských preskúmaní a malo za cieľ poskytnúť čo najúplnejšie pokrytie, aby sa určili hlavné výzvy v členských štátoch.

70

Na základe preskúmania správ za členské štáty z mája Dvor audítorov zistil, že miera podrobností tejto analýzy sa výrazne líšila. Napríklad zatiaľ čo sa preskúmanie Írska zameralo do značnej miery na záruku pre mladých ľudí, preskúmanie Portugalska záruku pre mladých ľudí nezahŕňalo vôbec.

71

Dvor audítorov taktiež poznamenáva, že podskupina výboru EMCO vypracovala konkrétne ukazovatele na monitorovanie vykonávania a výsledkov záruky pre mladých ľudí na úrovni EÚ⁵². Tieto makroekonomické ukazovatele majú dopĺňať ukazovatele na meranie priameho dosahu politiky a rýchlosti predkladania ponúk mladým ľuďom. Tieto ukazovatele schválila Rada v decembri 2014. Pilotný test metodiky sa začal v októbri 2014 a výsledok bude zhodnotený v roku 2015, čo podľa EMCO môže viesť k určitej technickej revízii rámca ukazovateľov⁵³.

72

Keďže tieto ukazovatele nie sú povinné, príslušné informácie o úspešnosti záruky pre mladých ľudí ako celku budú závisieť od pokračujúceho odhodlania členských štátov poskytovať ucelené a spoľahlivé údaje. Dvor audítorov taktiež zastáva názor, že dostupnosť týchto ukazovateľov v skoršej fáze by členským štátom umožnila zahrnúť ich do ich administratívneho systému vo fáze navrhovania systému záruky pre mladých ľudí.

Dlhodobé reformy potrebné na riešenie odporúčaní pre jednotlivé krajiny týkajúce sa záruky pre mladých ľudí

73

V rámci európskeho semestra Komisia analyzuje aj vplyv politík zamestnanosti, zohľadňujúc pritom údaje vykázané v tabuľke hodnotenia (pozri rámček 6) a v prípade potreby upozorňuje členské štáty na nedostatky prostredníctvom ročných CSR.

74

Dvor audítorov preskúmal, ako sa pristupovalo k záruke pre mladých ľudí v CSR. Konkrétne za členské štáty zo vzorky overil, či boli odporúčania konkrétne, merateľné a dosiahnuteľné.

Rámček 6

Hodnotiaca tabuľka Komisie pre ukazovatele nezamestnanosti mladých ľudí a NEET

Ukazovatele nezamestnanosti mladých ľudí a NEET sú súčasťou novej hodnotiacej tabuľky vypracovanej Komisiou, ktorá obsahuje kľúčové ukazovatele zamestnanosti a sociálne ukazovatele, ktorými sa identifikujú hlavné nerovnováhy v oblasti zamestnanosti a v sociálnej oblasti v EÚ. Prvá hodnotiaca tabuľka bola uverejnená v rámci spoločnej správy o zamestnanosti za rok 2014, spoločne prijatej Komisiou a Radou ministrov EÚ. Obsahuje päť kľúčových ukazovateľov a tvorí základ návrhov Komisie pre štrukturálne reformy.

75

Dvor audítorov zistil, že CSR za rok 2013 týkajúce sa nezamestnanosti mladých ľudí neboli vo všeobecnosti ani konkrétne, ani merateľné (pozri rámček 7).

76

V roku 2014 Komisia navrhla konkrétne odporúčania na vykonávanie záruky pre mladých ľudí ôsmim krajinám (Bulharsko, Írsko, Španielsko, Taliansko, Chorvátsko, Poľsko, Portugalsko a Slovensko). Dvor audítorov zistil, že tieto CSR obsahovali viac podrobností a niektoré z nich obsahovali aj čiastkové ciele.

77

Účinná realizácia CSR však závisí od politického záväzku na vnútroštátnej úrovni. Podľa Komisie len 10 % zo všetkých CSR za rok 2013 sa realizovalo úplne, zatiaľ čo 45 % iba v obmedzenej miere alebo vôbec⁵⁴. Riešil to aj Európsky parlament v októbri 2014⁵⁵.

78

Dvor audítorov poznamenáva, že v súvislosti s CSR týkajúcimi sa záruky pre mladých ľudí sú potrebné značné reformy, ktoré sa pravdepodobne nevykonajú v krátkodobom horizonte.

Rámček 7

Odporúčania pre jednotlivé krajiny v roku 2013 – Príklady Litvy a Talianska

Odporúčanie pre Litvu bolo „zlepšiť zamestnateľnosť mladých ľudí napríklad prostredníctvom záruky pre mladých ľudí“, posilniť vykonávanie a účinnosť systémov učňovskej prípravy a riešiť pretrvávajúci nesúlad medzi ponúkanými a požadovanými zručnosťami“; pre Taliansko to bolo „prijať ďalšie opatrenia na podporu účasti na trhu práce, najmä žien a mladých ľudí, napríklad prostredníctvom záruky pre mladých ľudí“. Obe CSR odkazovali na systémy záruky pre mladých ľudí, ale ani v jednom neboli uvedené podrobnosti o tom, ako by tieto krajiny mali systémy realizovať, aby mali čo najväčší dosah; takisto sa v nich neposkytli merateľné ciele ani priebežné medzníky.

Žiadne plány na systematické predkladanie správ o systémoch záruky pre mladých ľudí ako celku

79

V NSU sa požaduje, aby Komisia každý rok, počnúc rokom 2016, predkladala Európskemu parlamentu súhrnnú správu vychádzajúcu z výročných správ o vykonávaní (VSV) predložených členskými štátmi. Okrem toho v roku 2017 a 2019 má Komisia predložiť Európskemu parlamentu strategické správy, v ktorých zhrnie správy o pokroku členských štátov, a zúčastní sa na rozprave o týchto správach v Parlamente⁵⁶.

80

Dvor audítorov poznamenáva, že opatrenia záruky pre mladých ľudí, ktoré sa nefinancujú prostredníctvom OP ESF/YEI, by neboli zahrnuté do týchto správ, pretože VSV sa týkajú len činností financovaných EÚ. V dôsledku toho, s výnimkou ukazovateľov výboru EMCO, neexistuje na úrovni EÚ nijaký postup na predkladanie správ o časti systému záruky pre mladých ľudí financovanej členskými štátmi. To predstavuje riziko, že zainteresované strany nebudú mať jasný prehľad o tom, ako a do akej miery záruka pre mladých ľudí ako celok prispieva k riešeniu nezamestnanosti mladých ľudí.

Nový rámec výkonnosti pre ESF/YEI sa zameriava na výsledky

81

Činnosti v rámci záruky pre mladých ľudí financované z ESF/YEI sa majú monitorovať podľa právneho rámca európskych štrukturálnych a investičných fondov⁵⁷. V nariadení o ESF sa nachádzajú konkrétne ustanovenia o monitorovaní, predkladaní správ a hodnotení YEI s cieľom zabezpečiť, aby bolo možné merať a zviditeľniť jej vplyv a príspevok na záruke pre mladých ľudí. Konkrétne sa požaduje: „Najmenej dvakrát v priebehu programového obdobia sa v rámci hodnotenia vykonáva posúdenie účinnosti, efektívnosti a vplyvu spoločnej podpory z ESF a osobitne vyčlenených prostriedkov na iniciatívu na podporu zamestnanosti mladých ľudí, a to aj na vykonávanie systému záruk pre mladých ľudí. Prvé hodnotenie sa vypracuje do 31. decembra 2015 a druhé hodnotenie do 31. decembra 2018.“⁵⁸

82

Okrem toho od apríla 2015 a v ďalších rokoch členské štáty musia zasielať Komisii štruktúrované údaje týkajúce sa spoločných ukazovateľov za činnosti podporované EÚ spolu s ich výročnými správami o vykonávaní (VSV). V týchto správach sa taktiež musí stanovovať a posudzovať kvalita ponúk zamestnania, ktoré účastníci dostali, ako aj ich napredovanie v ďalšom vzdelávaní, nachádzaní udržateľných a vhodných pracovných miest či prechod na učňovskú prípravu alebo kvalitnú odbornú prípravu⁵⁹.

83

V nariadení o ESF sa stanovujú povinné spoločné ukazovatele výstupov a výsledkov pre všetky činnosti podporované v rámci operačného programu (OP)⁶⁰. Pri OP aktivizujúcich YEI sa taktiež požaduje, aby členské štáty stanovili konkrétne ukazovatele výsledkov.

84

Dvor audítorov preskúmal relevantnosť ukazovateľov výsledkov YEI, tak ako sú stanovené v nariadení o ESF, a zistil, že nasledujúce ukazovatele výsledkov by mohli byť podrobnejšie pri schvaľovaní OP ESF/YEI v budúcnosti alebo pri schvaľovaní zmien k súčasným OP:

–pri ukazovateľoch výsledkov špecifických pre YEI „nezamestnaní/dlhodobo nezamestnaní/neaktívni účastníci, ktorí dostali ponuku zamestnania, ďalšieho vzdelávania, učňovskej prípravy alebo odbornej prípravy po odchode“ sa od členských štátov nepožaduje, aby poskytli údaje, ktoré rozlišujú medzi štyrmi rôznymi ponukami, ktoré účastníci môžu dostať v rámci systému záruky pre mladých ľudí. Vzhľadom na to, že takáto požiadavka chýba, nebudú k dispozícii podrobné údaje o typoch ponúk v rámci záruky pre mladých ľudí prijatých mladými ľuďmi a následne či budú potrebné nápravné opatrenia na zlepšenie účinnosti týchto opatrení,

–dlhodobejšími ukazovateľmi výsledkov YEI sa meria situácia mladých ľudí šesť mesiacov po ukončení pomoci, avšak meranie z dlhodobejšieho hľadiska by uľahčilo vyvodiť závery o udržateľnosti niektorých ponúk (napr. pracovných ponúk),

–nariadenie umožňuje členským štátom rozšíriť na dobrovoľnej báze cieľovú skupinu YEI na ľudí nad 25, ale do 30 rokov. Ani jeden ukazovateľ výsledkov YEI však nezahŕňa vekovú skupinu 25 – 29 rokov, čo sťažuje posúdenie účinnosti opatrení v tejto vekovej skupine. Hoci sa v usmerneniach Komisie dôrazne odporúča, aby členské štáty vypracovali vlastné ukazovatele výstupov (napr. účastníci činností financovaných z YEI) pre vekovú skupinu 25 – 29 rokov, neodkazuje sa na príslušné ukazovatele výsledku. Dvor audítorov zistil, že zo štyroch preskúmaných členských štátov, ktoré sa rozhodli rozšíriť rozsah YEI (Francúzsko, Taliansko, Litva a Portugalsko), ani jeden nestanovil dodatočné ukazovatele výsledkov špecifické pre tento program a dva členské štáty (Francúzsko a Portugalsko) dokonca ani nestanovili dodatočné ukazovatele výstupov na pokrytie rozšírenej cieľovej skupiny.

23COM(2008) 868/3: Nové zručnosti pre nové pracovné miesta – Predvídanie a zosúlaďovanie potrieb trhu práce a zručností.

24Pracovný dokument útvarov Komisie SWD(2012) 409 final, s. 21.

25Odporúčanie 25 pre členské štáty.

26V kontrolovanej vzorke bolo len Taliansko predmetom takejto technickej kontroly.

27Okrem Litvy ďalších 12 členských štátov predložilo revidované YGIP do júna 2014 (Belgicko, Bulharsko, Grécko, Španielsko, Chorvátsko, Maďarsko, Lotyšsko, Holandsko, Poľsko, Rumunsko, Švédsko a Slovensko) na žiadosť Komisie.

28Článok 19 ods. 3 nariadenia (EÚ) č. 1303/2013.

29Článok 19 ods. 1 a 3 nariadenia (EÚ) č. 1303/2013.

30Príloha XI k nariadeniu (EÚ) č. 1303/2013.

31Estónsko, Írsko, Španielsko, Luxembursko, Malta, Poľsko, Fínsko, Švédsko a Spojené kráľovstvo.

32Osobitná správa č. 3/2010: Hodnotenia vplyvu inštitúcií EÚ: podporujú proces rozhodovania?, bod 3 (http://eca.europa.eu).

33Európska komisia: Usmernenia k hodnoteniu vplyvu, SEK(2009) 92.

34Pracovný dokument útvarov Komisie, SWD (2012) 409 final, s. 11 a 12.

35Verejné vypočutie v Európskom parlamente, Výbor pre rozpočet v spolupráci s Výborom pre zamestnanosť a sociálne veci, utorok 1. apríla 2014, s. 23.

36MOP: Celkové výhľady zamestnanosti: Globálne presahovanie od rozvinutých k rozvíjajúcim sa ekonomikám zhoršuje situáciu mladých ľudí, ktorí si hľadajú zamestnanie, september 2012, http://www.ilo.org.

37MOP: Kríza pracovných miest v eurozóne: trendy a politické reakcie, júl 2012. Tieto informácie boli uverejnené aj na internetovej stránke Komisie: http://ec.europa.eu/.

38Belgicko, Írsko, Španielsko, Francúzsko, Holandsko a Portugalsko.

39MOP: Záruky pre mladých ľudí: reakcia na krízu zamestnanosti mladých ľudí?, 2013 (http://www.ilo.org).

40Pracovný dokument útvarov Komisie, SWD(2014) 410 final, s. 25.

41Článok 18 nariadenia (EÚ) č. 1304/2013.

42Odporúčanie Rady o rámci kvality pre stáže, Brusel, 10. marca 2014 (http://www.consilium.europa.eu).

43Vyhlásenie Rady s názvom Európske združenie učňovskej prípravy, Rada pre zamestnanosť, sociálnu politiku, zdravie a spotrebiteľské záležitosti, Luxemburg 15. októbra 2013.

44Často kladené otázky o záruke pre mladých ľudí, otázka 6 (http://www.ec.europa.eu).

45Európsky parlament: Ukazovatele kvality zamestnania v Európskej únii, PE429.972, 2009 (http://www.europarl.europa.eu); CSES: Štúdia merania účinkov zamestnania, jún 2006; OECD: Miestne vykonávanie záruk pre mladých ľudí: Ponaučenia získané zo skúseností v Európe, 2014.

46Taliansky štátny štatistický úrad (ISTAT): Calcolo della soglia di povertà assoluta (http://www.istat.it).

47Európska komisia: Usmernenia k hodnoteniu iniciatívy na podporu zamestnanosti mladých ľudí, júl 2014.

48Článok 19 ods. 6 nariadenia (EÚ) č. 1304/2013.

49Európska komisia: Záruka pre mladých ľudí: ako ju zrealizovať, 2014, s. 3.

50Odporúčanie Rady z 22. apríla 2013 o zavedení záruky pre mladých ľudí, odporúčanie 6.

51EMCO zriadila Rada rozhodnutím 2000/98/ES z 24. januára 2000, ktorým sa ustanovuje Výbor pre zamestnanosť (Ú. v. ES L 29, 4.2.2000, s. 21) na základe článku 150 ZFEÚ. Každý členský štát EÚ a Komisia nominujú do výboru EMCO dvoch členov.

52INDIC/07/13052014/EN – Monitorovanie záruky pre mladých ľudí – Revidované oznámenie pracovnej skupiny pre zasadnutie skupiny pre ukazovatele dňa 13. mája 2014.

53Rada Európskej únie: Realizácia záruky pre mladých ľudí a rámca na monitorovanie – Schválenie kľúčových posolstiev EMCO, 17. november 2014.

54Internetová stránka Komisie: Odporúčania pre jednotlivé krajiny na rok 2013 (http://ec.europa.eu).

55Uznesenie Európskeho parlamentu z 22. októbra 2014 o európskom semestri pre koordináciu hospodárskych politík: plnenie priorít na rok 2014 [2014/2059(INI)].

56Článok 53 nariadenia (EÚ) č. 1303/2013.

57Nariadenie (EÚ) č. 1303/2013 a nariadenie (EÚ) č. 1304/2013.

58Článok 19 ods. 6 nariadenia (EÚ) č. 1304/2013.

59Článok 19 ods. 3 a 4 nariadenia (EÚ) č. 1304/2014.

60Príloha II k nariadeniu (EÚ) č. 1304/2013.

Závery a odporúčania

85

Odporúčanie o zavedení záruky pre mladých ľudí prijala oficiálne Rada ministrov 22. apríla 2013 na základe návrhu Komisie z decembra 2012. V tomto odporúčaní sa nachádzali konkrétne odporúčania pre členské štáty aj Komisiu na vykonávanie tohto systému. Konkrétne bola Komisia poverená posúdením disponibilných plánov vykonávania záruky pre mladých ľudí členských štátov, aby členské štáty mohli dostať spätnú väzbu počas bilaterálnych rokovaní v rámci európskeho semestra.

Komisia poskytla členským štátom primeranú a včasnú podporu pri zriadení systému záruky pre mladých ľudí

86

Dvor audítorov dospel k celkovému záveru, že Komisia poskytla členským štátom primeranú a včasnú podporu pri zriadení systému záruky pre mladých ľudí. Komisia konkrétne vydala usmernenia k návrhu systému záruky pre mladých ľudí v septembri 2013, t. j. len päť mesiacov po prijatí odporúčania Rady v apríli 2013 (body 29 až 31).

87

Komisia vykonala ucelené a včasné posúdenie návrhov YGIP predložených členskými štátmi a úspešne poukázala na niekoľko nedostatkov. Komisia však neposúdila dôkladne a konzistentne nasledujúce aspekty: IKT/digitálna kvalifikácia, obojstranný záväzok a vzájomné učenie sa. Dvor audítorov taktiež zistil, že nie všetky členské štáty predložili aktualizované YGIP po ich posúdení Komisiou (body 32 až 39).

Dvor audítorov určil riziká z hľadiska účinného vykonávania systémov záruky pre mladých ľudí

88

Dvor audítorov preskúmal posúdenia plánov vykonávania záruky pre mladých ľudí Komisiou a určil niekoľko rizík v súvislosti s primeranosťou celkového financovania, definíciou „kvalitnej ponuky“, ako aj monitorovaním a predkladaním správ o systéme záruky pre mladých ľudí.

Primeranosť celkového financovania systému záruky pre mladých ľudí

89

Dvor audítorov zastáva názor, že pri chýbajúcom hodnotení vplyvu Komisiou nie je k dispozícii dostatok informácií o potenciálnych nákladoch na vykonávanie systému záruky pre mladých ľudí v členských štátoch EÚ. Okrem toho v čase konania auditu Komisia nemala podrobný prehľad o výške financovania EÚ a vnútroštátneho financovania vyčleneného členskými štátmi na rôzne opatrenia systému záruky pre mladých ľudí, a najmä na opatrenia týkajúce sa štrukturálnych reforiem. Dvor audítorov zastáva názor, že vzhľadom na absenciu týchto informácií existuje riziko, že celkové financovanie nemusí byť primerané na vykonávanie systému záruky pre mladých ľudí (body 45 až 57).

Odporúčanie 1

Členské štáty by mali poskytnúť jasný a úplný prehľad nákladov na všetky opatrenia plánované v boji proti nezamestnanosti mladých ľudí v rámci systému záruky pre mladých ľudí, aby Komisia mohla posúdiť potreby celkového financovania.

Povaha „kvalitnej ponuky“

90

Povaha „kvalitných“ ponúk, faktor zdôraznený v definícii záruky pre mladých ľudí, je zásadne dôležitá, aby sa mladým ľuďom poskytla skutočná možnosť zvýšiť ich zamestnateľnosť s cieľom udržateľnej a odmeňujúcej integrácie na trhu práce a následne zvýšiť mieru celkovej zamestnanosti mladých ľudí. Chýbajúci súbor kvalitatívnych atribútov „kvalitnej“ ponuky zamestnania predstavuje riziko nejednotného a neúčinného vykonávania systémov záruky pre mladých ľudí v jednotlivých členských štátoch (a dokonca aj v rámci nich) (body 58 až 64).

Odporúčanie 2

Komisia by mala presadzovať súbor kvalitatívnych atribútov, ktoré by mali byť splnené pre pracovné miesta, odbornú prípravu a učňovskú prípravu, ktoré sa majú podporovať z rozpočtu EÚ. Mohli by byť založené na prvkoch, ktorými sa definuje kvalitná ponuka v usmerneniach Komisie k hodnoteniu YEI.

Monitorovanie systému záruky pre mladých ľudí

91

Dvor audítorov zistil, že ucelený rámec monitorovania a predkladania správ o záruke pre mladých ľudí sa stále vypracúva. S cieľom získať jasný prehľad o vykonávaní systému záruky pre mladých ľudí ako celku by sa mali monitorovať všetky opatrenia, aby sa zabezpečilo, že sa finančné prostriedky investujú rozumne a opatrenia sa realizujú takým spôsobom, aby mladí ľudia pocítili reálnu zmenu. Taktiež by to malo umožniť reagovať proaktívne, keď je jasné, že sa ciele neplnia. Tieto informácie by sa mali predkladať takým spôsobom, ktorý umožní preukázať úspech (či neúspech) záruky pre mladých ľudí (body 65 až 84).

Odporúčanie 3

Komisia by mala zaviesť ucelený systém monitorovania systému záruky pre mladých ľudí, ktorý by zahŕňal štrukturálne reformy aj opatrenia zamerané na mladých ľudí. Výsledky monitorovania by sa mali predkladať Európskemu parlamentu a Rade.

Túto správu prijala komora II, ktorej predsedá Henri GRETHEN, člen Dvora audítorov, v Luxemburgu na svojom zasadnutí dňa 25. februára 2015.

Za Dvor audítorov

Vítor Manuel da SILVA CALDEIRA
predseda

Prílohy

Príloha I

Nezamestnanosť mladých ľudí (jún 2014)

Zdroj: Eurostat.

Príloha II

Krajiny oprávnené na financovanie v rámci YEI

Členský štát
Región (regióny) oprávnený na financovanie v rámci iniciatívy na podporu zamestnanosti mladých ľudí
Konkrétne prídely z iniciatívy na podporu zamestnanosti mladých ľudí
(EUR)

Belgicko
áno
42 435 070

Bulharsko
áno
55 188 745

Česká republika
áno
13 599 984

Dánsko
nie
–

Nemecko
nie
–

Estónsko
nie
–

Írsko
áno
68 145 419

Grécko
áno
171 517 029

Španielsko
áno
943 496 315

Francúzsko
áno
310 161 402

Chorvátsko
áno
66 177 144

Taliansko
áno
567 511 248

Cyprus
áno
11 572 101

Lotyšsko
áno
29 010 639

Litva
áno
31 782 633

Luxembursko
nie
–

Maďarsko
áno
49 765 356

Malta
nie
–

Holandsko
nie
–

Rakúsko
nie
–

Poľsko
áno
252 437 822

Portugalsko
áno
160 772 169

Rumunsko
áno
105 994 315

Slovinsko
áno
9 211 536

Slovensko
áno
72 175 259

Fínsko
nie
–

Švédsko
áno
44 163 096

Spojené kráľovstvo
áno
206 098 124

SPOLU

3 211 215 406

Príloha III

Hodnotenie Komisie týkajúce sa predbežných podmienok YGIP a YEI

Členský štát
Výsledok posúdenia YGIP
Predbežná podmienka

Bulharsko

  veľmi obmedzené

  splnené

Česká republika

  veľmi obmedzené

  splnené

Grécko

  veľmi obmedzené

  splnené

Taliansko

  veľmi obmedzené

  splnené

Litva

  veľmi obmedzené

  splnené

Poľsko

  veľmi obmedzené

  splnené

Spojené kráľovstvo

  veľmi obmedzené

  splnené

Belgicko

      čiastočné

  splnené

Írsko

      čiastočné

  splnené

Španielsko

      čiastočné

  splnené

Francúzsko

      čiastočné

  splnené

Chorvátsko

      čiastočné

  splnené

Cyprus

      čiastočné

  nesplnené

Lotyšsko

      čiastočné

  splnené

Maďarsko

      čiastočné

  splnené

Portugalsko

      čiastočné

  splnené

Slovinsko

      čiastočné

  splnené

Slovensko

      čiastočné

  splnené

Švédsko

      čiastočné

  splnené

Poznámka: Predbežné podmienky YEI pre Rumunsko Komisia v čase konania auditu neposúdila.

Odpovede Komisie

Zhrnutie

V prvá zarážka

Komisia berie na vedomie odporúčanie adresované členským štátom a v niektorých prípadoch by naozaj uvítala lepší prehľad odhadovaných nákladov na všetky opatrenia plánované v boji proti nezamestnanosti mladých ľudí.

Vo vzore, ktorý Komisia vypracovala, sa členské štáty vyzývajú, aby poskytli informácie o zdrojoch financovania na úrovni EÚ, národnej a regionálnej/miestnej úrovni, o zdrojoch financovania zo strany zamestnávateľov a ďalších zdrojoch, čím sa členské štáty podnecujú na to, aby poskytli úplné informácie o celkových nákladoch a financovaní záruky pre mladých ľudí (vrátane medzier vo financovaní).

Tieto informácie poskytlo 19 členských štátov z 28 (s rôznou mierou detailnosti).

V druhá zarážka

Komisia akceptuje toto odporúčanie a považuje ho za čiastočne zrealizované najmä prostredníctvom odporúčania Rady o rámci kvality pre stáže, Európskeho združenia učňovskej prípravy a súvisiaceho vyhlásenia Rady a monitorovania kvality zamestnanosti v rámci európskeho semestra.

Pokiaľ ide o presadzovanie kvalitatívnych atribútov, Komisia bude ďalej stimulovať diskusiu o „kvalitných“ ponukách, pričom zohľadní kvalitatívne atribúty uvedené v usmerneniach na hodnotenie iniciatívy na podporu zamestnanosti mladých ľudí (ďalej len „iniciatíva YEI“). Komisia najmä oživí diskusiu o koncepcii „kvalitných“ ponúk na ďalšom zasadnutí národných koordinátorov záruky pre mladých ľudí, vyzve členské štáty, aby prediskutovali koncepciu „kvalitných“ ponúk v kontexte práce Výboru pre zamestnanosť, preskúma možnosť zaoberať sa „kvalitnými“ ponukami záruky pre mladých ľudí v rámci programu vzájomného učenia a poskytne ďalšie usmernenia ku „kvalitným“ ponukám v dokumente obsahujúcom odpovede na najčastejšie otázky k záruke pre mladých ľudí.

Komisia poznamenáva, že ex post hodnotenia poskytnú údaje o kvalite ponuky pracovných miest, tak ako sa odporúča v usmerneniach na hodnotenie iniciatívy YEI.

V tretia zarážka

Komisia akceptuje toto odporúčanie a považuje ho za čiastočne zrealizované prostredníctvom rámca ukazovateľov, ktorý schválila Rada EPSCO, prostredníctvom príslušných opatrení uvedených v článku 19 nariadenia o ESF a v prílohách I a II k nemu, ako aj príslušných ustanovení nariadenia o spoločných ustanoveniach týkajúcich sa monitorovania a hodnotenia v prípade opatrení financovaných v rámci iniciatívy YEI a prostredníctvom svojho záväzku podať Európskemu parlamentu a Rade v roku 2016 správu o realizácii záruky pre mladých ľudí.

Monitorovacie činnosti poslúžia ako podklad na posúdenie realizácie záruky pre mladých ľudí Komisiou v rámci budúcich európskych semestrov. Takisto budú zdrojom informácií pre správu Komisie v roku 2016 o realizácii záruky pre mladých ľudí, ktorá sa oficiálne predloží Európskemu parlamentu a Rade prostredníctvom príslušných kanálov.

Úvod

15

Komisia poznamenáva, že ďalších 11 mld. EUR je zameraných na opatrenia, akým je modernizácia služieb zamestnanosti a opatrenia na podporu samostatne zárobkovo činných osôb, ktoré takisto nepriamo podporia zamestnanosť mladých ľudí.

Viac ako 26 mld. EUR sa vynaloží na opatrenia v oblasti vzdelávania vrátane celoživotného vzdelávania, v rámci ktorého môžu byť mladí ľudia medzi hlavnými príjemcami pomoci.

Pripomienky

37

Komisia by chcela pripomenúť, že na základe odporúčania Rady využíva v tejto súvislosti právne nezáväzné nástroje a že hoci mnohé čiastkové prvky záruky pre mladých ľudí sú žiaduce, ak je to vhodné, nie všetky z nich musia byť súčasťou konkrétneho vnútroštátneho systému.

Okrem toho bolo preskúmanie predložených YGIP len prvým krokom v procese nepretržitého monitorovania realizácie záruky pre mladých ľudí v členských štátoch. Komisia v rámci európskeho semestra monitoruje realizáciu systémov záruky pre mladých ľudí. Proces európskeho semestra zahŕňa široké spektrum vnútroštátnych politík, ktoré sú prepojené s poskytovaním záruky pre mladých ľudí v praxi.

37 prvá zarážka

V kontexte európskeho semestra sa tam, kde je to vhodné, zvýrazňuje potreba zvyšovať zručnosti v oblasti IKT/digitálne zručnosti.

37 druhá zarážka

Komisia sa domnieva, že nezváženie prepojenia medzi neprijatím primeranej ponuky zamestnania a dávkami v nezamestnanosti alebo dávkami sociálnej pomoci nevyhnutne neobmedzuje účinnosť systému záruky pre mladých ľudí.

V pracovnom dokumente útvarov Komisie sa uvádza, že pri navrhovaní systému záruky pre mladých ľudí¹ by sa mohli zohľadniť zásady obojstranného záväzku, akým je účasť na aktívnych politikách trhu práce.

V odporúčaní Rady sa na zásadu obojstranného záväzku odkazuje v kontexte včasnej intervencie a aktivácie (odporúčanie 10).

Zatiaľ čo „obojstranný záväzok“ môže v sebe niesť dôležitý prínos, nie je súčasťou hodnotiacej tabuľky, pretože by bolo príliš normatívne, keby sa systém posudzoval podľa začlenenia tohto záväzku v prípade, že sa členský štát rozhodne svoj systém na tomto záväzku nezaložiť, alebo v prípade, ak to vnútroštátne ustanovenia a postupy členských štátov neumožňujú.

Priorita sa preto udelila posúdeniu hlavných stavebných prvkov záruky pre mladých ľudí a zamýšľanej existencii a zamýšľanému rozsahu ponuky.

41

Ak sa prijme operačný program obsahujúci opatrenia súvisiace s iniciatívou YEI, predtým než dôjde k akémukoľvek vyplateniu finančných prostriedkov z Komisie, musí byť zavedený „strategický politický rámec na podporu zamestnanosti mladých ľudí“. Posúdenie tejto predbežnej podmienky Komisiou (tzv. ex ante kondicionalita YEI) je založené na vlastnom hodnotení členského štátu a informáciách, ktoré sú v ňom uvedené. Zakaždým, keď členský štát odkazoval na dodatočné vnútroštátne stratégie v oblasti zamestnanosti mladých ľudí, iné ako YGIP, musela Komisia svoje posúdenie týkajúce sa splnenia ex ante kondicionality YEI založiť na všetkých strategických dokumentoch v oblasti zamestnanosti mladých ľudí, na ktoré členské štáty odkazovali. Napriek tomu Komisia pri posudzovaní ex ante kondicionality YEI skúma súlad s YGIP, aby investície ESF zodpovedali politickým cieľom príslušného členského štátu.

42

Komisia poznamenáva, že rámec na posúdenie YGIP nie je rovnaký ako pre ex ante kondicionalitu YEI, keďže tieto dva procesy závisia od rôznych cieľov, a to od cieľov politiky (záruka pre mladých ľudí) a dodržiavania právnych predpisov (iniciatíva na podporu zamestnanosti mladých ľudí).

Kritériá na splnenie ex ante kondicionality si vyžadujú „existenciu strategického politického rámca na podporu zamestnanosti mladých ľudí, a to aj uplatňovaním záruky pre mladých ľudí“. Čiastkové kritériá, na základe ktorých by tento „strategický politický rámec“ mali útvary Komisie posudzovať, boli takisto stanovené v nariadení. Nariadenie neobsahuje žiadny odkaz na existenciu YGIP a a fortiori na jeho pozitívne hodnotenie Komisiou.

Z tohto dôvodu neexistuje automatické prepojenie medzi posúdením YGIP, ktoré sa vykonáva z hľadiska politiky a odporúčania v rámci záruky pre mladých ľudí, a posúdením ex ante kondicionality YEI, ktoré sa vykonáva prostredníctvom stanoveného súboru kritérií podrobne uvedených v nariadení o spoločných ustanoveniach.

Komisia poznamenáva, že takéto prepojenie, ktoré by existenciu YGIP zmenilo na zákonnú požiadavku na splnenie ex ante kondicionality YEI, navrhla, ale Rada ho zamietla počas legislatívneho procesu.

43

Komisia odkazuje na svoju odpoveď na bod 42. Niekedy odchylné alebo mierne odlišné výsledky dvoch procesov možno vysvetliť ich rôznou, hoci do určitej miery navzájom úzko prepojenou povahou.

Čiastkové kritériá, podľa ktorých by sa mal posudzovať „strategický politický rámec na podporu zamestnanosti mladých ľudí“, obsahujú aj kvalitatívne prvky, ako je identifikácia kľúčových zainteresovaných strán vrátane zapojených verejných orgánov a koordinácia opatrení s partnermi, zriadenie systémov včasnej intervencie a aktivácie, ako aj monitorovacie opatrenia. Posúdenie týchto kvalitatívnych prvkov ide nad rámec čisto formálnej kontroly.

Okrem toho kontext posúdenia splnenia ex ante kondicionality YEI Komisiou v rámci možností poslúžil ako prostriedok na vyžiadanie si určitých úprav YGIP (napríklad v prípade Francúzska).

Jednotná odpoveď Komisie na body 45 a 46

Komisia súhlasí a chcela by poukázať na to, že investovanie do záruky pre mladých ľudí je pre EÚ mimoriadne dôležité, aby si zachovala svoj potenciál budúceho rastu. Pomôcť môže výrazná finančná podpora z EÚ – predovšetkým z Európskeho sociálneho fondu a v kontexte iniciatívy na podporu zamestnanosti mladých ľudí. Ak sa má záruka pre mladých ľudí stať realitou, musia členské štáty vo svojich rozpočtoch takisto udeliť prioritu opatreniam v oblasti zamestnanosti mladých ľudí.

47

Informácie o plánovaných zdrojoch financovania svojho systému záruky pre mladých ľudí poskytlo 19 členských štátov z 28 (s rôznou mierou detailnosti). V niektorých prípadoch by však Komisia uvítala lepší prehľad odhadovaných nákladov na všetky plánované opatrenia, aj keď si je vedomá toho, že akékoľvek odhady nákladov na záruku pre mladých ľudí treba brať s rezervou.

49

Odporúčanie k záruke pre mladých ľudí nepredpisuje žiadny presný spôsob, akým majú členské štáty záruku pre mladých ľudí realizovať, keďže to bude veľmi závisieť od vnútroštátnej situácie [t. j. počtu mladých ľudí, ktorí sú nezamestnaní a nezúčastňujú sa na vzdelávaní ani odbornej príprave (NEET), a ich osobitných vlastností].

Vplyv bude teda závisieť od výberu zamerania a podoby pomoci členskými štátmi.

Ako už bolo uvedené v dôvodovej správe k návrhu Komisie, je k nej pripojený pracovný dokument útvarov Komisie, ktorý ponúka viac podrobností o tom, čo tvorí záruku pre mladých ľudí, rieši otázky týkajúce sa nákladov a výhod takýchto systémov a opisuje každú jednu zložku potrebnú na zaručenie úspechu záruky pre mladých ľudí. Okrem toho sú v prílohe k pracovnému dokumentu útvarov Komisie uvedené politiky na podporu zamestnanosti mladých ľudí, ktoré sú už zavedené v 27 členských štátoch a v Chorvátsku, a opísané rozličné východiskové pozície týchto krajín v zavádzaní plnohodnotných systémov záruky pre mladých.

Skutočné náklady na záruku pre mladých ľudí budú závisieť aj od vnútroštátnych okolností a spôsobu, akým sa zriadi a bude realizovať v každom jednom členskom štáte. Všetky odhady nákladov na záruku pre mladých ľudí preto treba brať s rezervou.

V tejto súvislosti by sa krajiny ako Rakúsko, Fínsko, Švédsko a Spojené kráľovstvo mohli považovať za príklady možných nákladov členských štátov v ich snahe o realizáciu záruky pre mladých ľudí.

50

Komisia odkazuje na svoju odpoveď na bod 15.

53

Komisia odkazuje na svoju odpoveď na bod 47.

54

Komisia skutočne informovala Francúzsko o tom, že kvantitatívne celkové ciele plánu nie sú dostatočne jasné, a uviedla, že pretrvávajú pochybnosti o kvalitatívnych aspektoch ponúk, ktoré Pôle Emploi navrhne NEET s cieľom dosiahnuť súlad so zárukou pre mladých ľudí. Ďalšie monitorovanie sa uskutočňuje v kontexte európskeho semestra.

Vo svojom YGIP Írsko poskytlo tabuľku, v ktorej sa uvádzajú informácie o priemernej účasti, príleve nových účastníkov, očakávanom prísune mladých ľudí a orientačných nákladoch opatrení pre mládež. Írske orgány sa zdráhajú odhadnúť budúcu mieru účasti ešte predtým, ako sa rozhodne o rozdelení vnútroštátnych rozpočtových prostriedkov, a preto neposkytli žiadne číselné údaje na obdobie po roku 2014. Z tohto dôvodu sa nepovažovalo za nevyhnutné, resp. vhodné žiadať írske orgány o dodatočné informácie.

Jednotná odpoveď Komisie na body 55 a 56

Komisia bola toho názoru, že v prvom rade bolo dôležité zistiť, či popri finančných prostriedkoch EÚ boli pridelené aj (dostatočné) vnútroštátne zdroje. Pre členské štáty preto vypracovala vzor, v ktorom ich požiadala, aby poskytli informácie o dostupných zdrojoch financovania, t. j. či by pochádzali z EÚ, národnej, regionálnej/miestnej úrovne, od zamestnávateľov a/alebo z iných zdrojov financovania.

V danej fáze bolo rozdelenie medzi jednotlivými fondmi EÚ sekundárne, pretože zakrátko mali nasledovať operačné programy. Komisia sa domnievala, že sa v rámci príslušných operačných programov poskytne podrobný rozpis finančných prostriedkov EÚ z fondu ESF/iniciatívy YEI, najmä vzhľadom na to, že medzi členskými štátmi a Komisiou ešte prebiehali neformálne rokovania o finančných plánoch OP.

57

Komisia poznamenáva, že správnosť výdavkov YEI sa overí v rámci bežného procesu zabezpečovania vierohodnosti, ktorý náležite berie do úvahy špecifické riziká.

Jednotná odpoveď Komisie na body 61 a 62

Komisia súhlasí s tým, že „kvalita“ je kľúčovým prvkom na realizáciu záruky pre mladých ľudí.

Podporuje súbor kvalitatívnych atribútov pre stáže (prostredníctvom odporúčania Rady o rámci kvality pre stáže) a pre učňovskú prípravu (prostredníctvom Európskeho združenia učňovskej prípravy a súvisiaceho vyhlásenia Rady). V prípade pracovných miest Komisia monitoruje ich kvalitu v rámci európskeho semestra, pričom osobitnú pozornosť venuje prechodu zo školy do zamestnania a otázkam týkajúcim sa segmentácie trhu práce.

Pokiaľ ide o kvalitu pracovných miest na otvorenom trhu, Komisia zastáva názor, že akékoľvek hodnotenie kvality bude závisieť od situácie na príslušnom trhu práce, okrem iného aj od takých aspektov, akými sú pracovné právo alebo súčasná hospodárska situácia.

Komisia bude ďalej stimulovať diskusiu o „kvalitných“ ponukách, pričom zohľadní kvalitatívne atribúty uvedené v usmerneniach na hodnotenie iniciatívy YEI. Komisia najmä oživí diskusiu o koncepcii „kvalitných“ ponúk na ďalšom zasadnutí národných koordinátorov záruky pre mladých ľudí, vyzve členské štáty, aby prediskutovali koncepciu „kvalitných“ ponúk v kontexte práce Výboru pre zamestnanosť, preskúma možnosť zaoberať sa „kvalitnými“ ponukami záruky pre mladých ľudí v rámci programu vzájomného učenia a poskytne ďalšie usmernenia ku „kvalitným“ ponukám v dokumente obsahujúcom odpovede na najčastejšie otázky k záruke pre mladých ľudí.

63

Komisia odkazuje na svoju jednotnú odpoveď na body 61 a 62.

Komisia sa okrem toho domnieva, že jednotná realizácia záruky pre mladých ľudí a prístup „jedna veľkosť vyhovuje všetkým“ nie sú možné ani nie sú v súlade s odporúčaním Rady, v ktorom sa jasne uvádza, že systémy záruky pre mladých ľudí by mali byť v súlade s miestnymi, regionálnymi a vnútroštátnymi okolnosťami.

Súhlasí však s tým, že účinná realizácia záruky pre mladých ľudí je rozhodujúca. Prístup založený na výsledkoch, ktorý Komisia využila, má mnohé výhody pri posudzovaní účinnosti opatrení v rámci systémov záruky pre mladých ľudí, pretože berie do úvahy rozdielnu situáciu na trhoch práce a vhodnosť ponuky pre jednotlivca.

V tejto súvislosti Komisia zastáva názor, že vo všeobecnosti sa ponuka môže považovať za kvalitnú, ak osoba, ktorá ju využije, dosiahne udržateľné prepojenie s trhom práce. To znamená, že osoba sa potom opäť nestane nezamestnanou ani nečinnou; „kvalitnú“ ponuku teda možno merať jej výsledkom. Ako už bolo uvedené (pozri jednotnú odpoveď na body 61 a 62), Komisia bude ďalej stimulovať diskusiu o „kvalitných“ ponukách.

Komisia poznamenáva, že na ponuky učňovskej prípravy, stáží a kontinuálneho vzdelávania, či už sú dotované – ako napríklad tie, ktoré sú financované v rámci programov YEI/ESF alebo vnútroštátnych programov –, alebo nie, sa už vzťahujú normy kvality.

65

Komisia by chcela poukázať na to, že na vymedzenie spoločného rámca monitorovania bol potrebný zdĺhavý proces dosahovania konsenzu. Mohlo sa tým oddialiť prijatie odporúčania Rady k záruke pre mladých ľudí v kritickom momente, čím sa zabrzdila rýchla realizácia.

68

Komisia by chcela zdôrazniť, že výsledky monitorovania budú zahrnuté do kľúčových dokumentov prijímaných Európskou komisiou v rámci európskeho semestra (pracovných dokumentov útvarov Komisie, hĺbkových preskúmaní, návrhov odporúčaní pre jednotlivé krajiny).

Komisia pravidelne komunikuje s Európskym parlamentom o vývoji európskeho semestra.

Komisia v nadväznosti na závery Európskej rady z 27. a 28. júna 2013 predloží Európskemu parlamentu a Rade v roku 2016 správu o realizácii záruky pre mladých ľudí a o fungovaní iniciatívy YEI.

Jednotná odpoveď Komisie na body 69 a 70

Komisia poznamenáva, že v rámci Výboru pre zamestnanosť sa 3. decembra 2014 uskutočnilo druhé preskúmanie pokroku v realizácii systémov záruk pre mladých ľudí v 21 členských štátoch, pričom pre každý posudzovaný členský štát sa prijali závery. Na tieto závery sa nadviaže v máji 2015. Všetky preskúmania Výboru pre zamestnanosť z decembra 2014 sa konzistentným spôsobom zameriavali najmä na systémy záruky pre mladých ľudí, a to podľa pracovných metód, ktoré sa uplatnili na všetky členské štáty. Preskúmania z mája i decembra 2014 získali ohlas na nasledujúcich zasadnutiach Rady EPSCO týkajúcich sa nezamestnanosti mladých ľudí a záruky pre mladých ľudí.

71

Dňa 22. septembra 2014 Výbor pre zamestnanosť schválil rámec ukazovateľov na monitorovanie záruky pre mladých ľudí. Rada EPSCO v decembri 2014 schválila kľúčové posolstvá Výboru pre zamestnanosť týkajúce sa rámca ukazovateľov na monitorovanie záruky pre mladých ľudí, v ktorých sa vyžaduje silné politické odhodlanie prekonať existujúce prekážky v zbere údajov a zabezpečiť spoľahlivý systém monitorovania záruky pre mladých ľudí na úrovni EÚ a členských štátov, na základe navrhovaného rámca.

Pozri aj odpoveď Komisie na bod 65.

72

Komisia súhlasí s tým, že členské štáty musia v tomto procese naďalej postupovať odhodlane. Skupina pre ukazovatele Výboru pre zamestnanosť spustila v októbri 2014 pilotný zber údajov o záruke pre mladých ľudí. Cieľom bolo overiť metodiku, ktorá bola navrhnutá pre pravidelný zber administratívnych údajov na monitorovanie realizácie záruky pre mladých ľudí, a posúdiť prekážky, ktorým členské štáty čelia, ako aj spôsoby, ako ich možno prekonať, a to so zreteľom na začatie pravidelného zberu údajov v júni 2015. Do 18. februára zaslali svoje príspevky všetky členské štáty okrem troch. Ostatné príspevky sa očakávajú čoskoro.

73

Pri hodnotení výsledkov hodnotiacej tabuľky kľúčových ukazovateľov zamestnanosti a sociálnych ukazovateľov sa využili aj dodatočné informácie získané okrem iného aj z monitora výsledkov v oblasti zamestnanosti (Employment Performance Monitor – EMP) a z posúdenia politických opatrení prijatých členskými štátmi.

Jednotná odpoveď Komisie na body 74 až 76

Komisia zdôrazňuje, že sformulovanie a prijatie odporúčaní pre jednotlivé krajiny je predovšetkým politický proces, v ktorom Komisia na základe analýzy jednotlivých krajín v pracovných dokumentoch útvarov Komisie predloží návrh, ktorý sa potom preskúma v rámci procesu mnohostranného dohľadu vo výboroch a pracovných skupinách Rady a následne schváli Európskou radou.

Návrhy Komisie na odporúčania pre jednotlivé krajiny zohľadňujú osobitosti situácie každej krajiny.

Rámček 7

Komisia sa domnieva, že odporúčania pre Litvu a Taliansko náležitým spôsobom zohľadnili osobitosti situácie každej krajiny.

77

Komisia poznamenáva, že proces európskeho semestra v strednodobom horizonte vo všeobecnosti vedie k značnému reformnému úsiliu v členských štátoch.

80

Komisia sa domnieva, že YGIP, ktoré členské štáty predkladajú, už vo väčšine prípadov poskytujú užitočný všeobecný prehľad všetkých opatrení v oblasti záruky pre mladých ľudí.

Komisia navyše vytvorila systém monitorovania záruky pre mladých ľudí. Štrukturálne reformy sa monitorujú prostredníctvom európskeho semestra a monitoruje ich aj Výbor pre zamestnanosť. Opatrenia zamerané na jednotlivcov sa budú monitorovať prostredníctvom rámca ukazovateľov na monitorovanie záruky pre mladých ľudí a v prípade opatrení financovaných v rámci iniciatívy YEI prostredníctvom príslušných opatrení, ktoré sú stanovené v článku 19 nariadenia o ESF a v prílohách I a II k nemu, ako aj príslušných ustanovení nariadenia o spoločných ustanoveniach týkajúcich sa monitorovania a hodnotenia.

84

Ukazovatele ESF pre iniciatívu YEI uvedené v prílohe II boli navrhnuté tak, aby boli čo najbližšie k spoločným ukazovateľom ESF v prílohe I. Zároveň odrážajú špecifickú povahy iniciatívy YEI.

84 prvá zarážka

Aby finančné prostriedky poskytnuté na podporu zamestnanosti mladých ľudí priniesli výsledok, ktorým je kvalita, Komisia chce merať celkové výsledky v súvislosti so zmenou statusu osoby – konkrétne to, že sa status osoby, ktorá je vo fáze vstupu do procesu osobou NEET, potenciálne zmení po podpore z iniciatívy YEI.

Záruka pre mladých ľudí má vlastné monitorovacie požiadavky, ktoré od roku 2016 umožnia sledovať druh ponúk poskytovaných v rámci záruky pre mladých ľudí.

84 druhá zarážka

Ukazovatele iniciatívy YEI sa riadia logikou a štruktúrou spoločných ukazovateľov ESF.

Následné monitorovanie bývalých účastníkov v rámci opatrení YEI predstavuje ďalšiu záťaž pre účastníkov a administratívne zdroje. V prípade niektorých opatrení sa takéto rozsiahle povinné monitorovanie môže považovať za nákladné a prehnané. Účinky pozorované po dlhšom čase takisto znižujú príčinnú súvislosť medzi pozorovaniami a intervenciami, čím sa znižuje pridaná hodnota týchto pozorovaní.

Členské štáty sa však môžu rozhodnúť, že popri povinnom monitorovaní budú mať ďalšie dlhodobé ukazovatele, napríklad opakovaný prieskum po šiestich mesiacoch. Členské štáty majú okrem toho povinnosť vykonávať posúdenia vplyvu, ktoré poskytujú pohľad na dlhodobé účinky intervencií, ako sú napríklad rozdiely v príjmoch na nasledujúci rok a podobné ukazovatele k tým, ktoré sú uvedené v prílohe II.

84 tretia zarážka

Vždy keď členský štát vo svojom OP uviedol, že plánuje rozšíriť cieľovú skupinu aj na osoby mladšie ako 30 rokov, Komisia požiadala, aby daný členský štát zahrnul dodatočné ukazovatele špecifické pre daný program, tak aby sa vzťahovali aj na vekovú skupinu 25 – 29 rokov.

Ukazovatele výsledku nie sú osobitne závislé od veku a ani sa nevzťahujú na žiadnu vekovú skupinu, napr. 15 – 18 rokov atď. Komisia však žiada členské štáty, aby zahrnuli ukazovatele výstupov pre vekovú skupinu 25 – 29 rokov v rámci YEI špecifické pre program, ak sa rozhodnú na ňu zamerať. Takéto ukazovatele umožnia posúdiť účinnosť intervencií, keď sa použijú v súčinnosti s ukazovateľmi výsledkov YEI uvedených v prílohe II.

Závery a odporúčania

87

Pozri odpoveď Komisie na bod 37.

89

Komisia odkazuje na svoju odpoveď na bod 47.

Komisia poznamenáva, že odporúčanie Rady nepredpisuje žiadny presný spôsob, akým majú členské štáty záruku pre mladých ľudí realizovať (t. j. zamestnanosť, kontinuálne vzdelávanie, učňovská príprava alebo stáž), keďže to bude závisieť od vnútroštátnej situácie [t. j. počtu mladých ľudí, ktorí sú nezamestnaní a nezúčastňujú sa na vzdelávaní ani odbornej príprave (NEET), a ich osobitných vlastností]. Zameranie a presná podoba pomoci majú vplyv na náklady a prínosy, a preto je ťažké vopred odhadnúť náklady a prínosy všetkých potenciálnych možností.

Komisia však súhlasí s tým, že môže existovať riziko, že celkové finančné prostriedky nebudú stačiť na realizáciu systémov záruky pre mladých ľudí, a povzbudila členské štáty na to, aby vo svojich vnútroštátnych rozpočtoch uprednostnili opatrenia zamerané na zamestnanosť mladých ľudí.

Malo by sa taktiež pripomenúť, že finančné prostriedky EÚ na podporu záruky pre mladých ľudí idú nad rámec priamych opatrení YEI a ESF v oblasti odbornej prípravy mladých ľudí a opatrení zameraných na zamestnanosť. ESF podporuje aj modernizáciu služieb trhu práce, samostatne zárobkovo činné osoby, vzdelávanie a opatrenia v oblasti sociálneho začlenenia, ktoré z hľadiska štrukturálnych reforiem sčasti podporujú aj zamestnanosť mladých ľudí.

Odporúčanie 1

Komisia berie na vedomie odporúčanie adresované členským štátom a v niektorých prípadoch by naozaj uvítala lepší prehľad odhadovaných nákladov na všetky opatrenia plánované v boji proti nezamestnanosti mladých ľudí.

Vo vzore, ktorý vypracovala Komisia, sa členské štáty vyzývajú, aby poskytli informácie o zdrojoch financovania na úrovni EÚ, národnej a regionálnej/miestnej úrovni, o zdrojoch financovania zamestnávateľmi a ďalšími zdrojmi, čím sa členské štáty podnecujú na to, aby poskytli úplné informácie o celkových nákladoch a financovaní záruky pre mladých ľudí (vrátane medzier vo financovaní).

Tieto informácie poskytlo 19 členských štátov z 28 (s rôznou mierou detailnosti).

90

Komisia sa domnieva, že jednotná realizácia záruky pre mladých ľudí a prístup „jedna veľkosť vyhovuje všetkým“ nie sú možné ani nie sú v súlade s odporúčaním Rady, v ktorom sa jasne uvádza, že systémy záruky pre mladých ľudí by mali byť v súlade s miestnymi, regionálnymi a vnútroštátnymi okolnosťami.

Súhlasí však s tým, že účinná realizácia záruky pre mladých ľudí je rozhodujúca. Prístup založený na výsledkoch, ktorý Komisia využila, má mnohé výhody pri posudzovaní účinnosti opatrení v rámci systémov záruky pre mladých ľudí, pretože berie do úvahy rozdielnu situáciu na trhoch práce a vhodnosť ponuky pre jednotlivca.

V tejto súvislosti Komisia zastáva názor, že vo všeobecnosti sa ponuka môže považovať za kvalitnú, ak osoba, ktorá ju využije, dosiahne udržateľné prepojenie s trhom práce. To znamená, že osoba sa potom opäť nestane nezamestnanou ani nečinnou; „kvalitnú“ ponuku teda možno merať jej výsledkom.

Komisia poznamenáva, že na ponuky učňovskej prípravy, stáží a kontinuálneho vzdelávania, či už sú dotované – ako napríklad tie, ktoré sú financované v rámci programov YEI/ESF alebo vnútroštátnych programov –, alebo nie, sa už vzťahujú normy kvality.

V tejto súvislosti podporuje súbor kvalitatívnych atribútov pre stáže (prostredníctvom odporúčania Rady o rámci kvality pre stáže) a pre učňovskú prípravu (prostredníctvom Európskeho združenia učňovskej prípravy a súvisiaceho vyhlásenia Rady). V prípade pracovných miest Komisia monitoruje kvalitu zamestnanosti v rámci európskeho semestra, pričom osobitnú pozornosť venuje prechodu zo školy do zamestnania a otázkam týkajúcim sa segmentácie trhu práce.

Pokiaľ ide o kvalitu pracovných miest na otvorenom trhu, Komisia poznamenáva, že akékoľvek hodnotenie kvality bude závisieť od situácie na príslušnom trhu práce, okrem iného aj od takých aspektov, ako je pracovné právo alebo súčasná hospodárska situácia.

Odporúčanie 2

Komisia akceptuje toto odporúčanie a považuje ho za čiastočne zrealizované najmä prostredníctvom odporúčania Rady o rámci kvality pre stáže, Európskeho združenia učňovskej prípravy a súvisiaceho vyhlásenia Rady a monitorovania kvality zamestnanosti v rámci európskeho semestra.

Pokiaľ ide o presadzovanie kvalitatívnych atribútov, Komisia bude ďalej stimulovať diskusiu o „kvalitných“ ponukách, pričom zohľadní kvalitatívne atribúty uvedené v usmerneniach na hodnotenie iniciatívy YEI. Komisia najmä oživí diskusiu o koncepcii „kvalitných“ ponúk na ďalšom zasadnutí národných koordinátorov záruky pre mladých ľudí, vyzve členské štáty, aby prediskutovali koncepciu „kvalitných“ ponúk v kontexte práce Výboru pre zamestnanosť, preskúma možnosť zaoberať sa „kvalitnými“ ponukami záruky pre mladých ľudí v rámci programu vzájomného učenia a poskytne ďalšie usmernenia ku „kvalitným“ ponukám v dokumente obsahujúcom odpovede na najčastejšie otázky k záruke pre mladých ľudí.

Komisia poznamenáva, že ex post hodnotenia poskytnú údaje o kvalite ponuky pracovných miest, tak ako sa odporúča v usmerneniach na hodnotenie iniciatívy YEI.

91

Komisia monitoruje realizáciu systémov záruky pre mladých ľudí v rámci európskeho semestra, a to aj prostredníctvom dvojstranných stretnutí s členskými štátmi a prostredníctvom prieskumných misií.

Cez svoje členstvo vo Výbore pre zamestnanosť (EMCO) – pri príprave rokovaní Rady – Komisia takisto prispieva k mnohostrannému dohľadu nad realizáciou záruky pre mladých ľudí. Výbor pre zamestnanosť uskutočnil v kontexte mnohostranného dohľadu osobitné preskúmania v tejto súvislosti, a to raz v roku 2013 a dvakrát v roku 2014. Preskúmania z mája i decembra 2014 získali ohlas na nasledujúcich zasadnutiach Rady EPSCO týkajúcich sa nezamestnanosti mladých ľudí a záruky pre mladých ľudí.

Komisia v prípade potreby navrhuje odporúčania pre jednotlivé členské štáty. Závery preskúmaní, ktoré Výbor pre zamestnanosť vykonáva v kontexte mnohostranného dohľadu, slúžia pri záverečných rokovaniach o odporúčaniach pre jednotlivé krajiny.

Dňa 22. septembra 2014 Výbor pre zamestnanosť schválil rámec ukazovateľov na monitorovanie záruky pre mladých ľudí založený na makroekonomických ukazovateľoch, ukazovateľoch realizácie a ukazovateľoch úrovne následného sledovania, ktoré sa spoločne zameriavajú na poskytnutie celistvého pohľadu na vplyv systémov záruky pre mladých ľudí na situáciu mladých ľudí na trhu práce v celej Európe. Administratívne údaje potrebné pre „úroveň realizácie“ sa v súčasnosti testujú prostredníctvom pilotného zberu údajov vo všetkých 28 členských štátoch, pričom pravidelný zber údajov sa má začať v roku 2015. Kľúčové posolstvá rámca ukazovateľov schválila 11. decembra 2014 Rada EPSCO, pričom sa zdôraznil politický záväzok členských štátov poskytovať potrebné údaje.

Opatrenia zamerané na jednotlivcov sa budú monitorovať prostredníctvom rámca ukazovateľov na monitorovanie záruky pre mladých ľudí a v prípade opatrení financovaných v rámci iniciatívy YEI prostredníctvom príslušných opatrení, ktoré sú stanovené v článku 19 nariadenia o ESF a v prílohách I a II k nemu, ako aj príslušných ustanovení nariadenia o spoločných ustanoveniach týkajúcich sa monitorovania a hodnotenia. Pokiaľ ide konkrétne o iniciatívu YEI, Komisia vytvorila rámec na monitorovanie akcií realizovaných v rámci tejto iniciatívy v rámci záruky pre mladých ľudí, a to tak, že vo svojom nariadení o ESF stanovila spoločné ukazovatele.

Odporúčanie 3

Komisia akceptuje toto odporúčanie a považuje ho za čiastočne zrealizované prostredníctvom rámca ukazovateľov, ktorý schválila Rada EPSCO, prostredníctvom príslušných opatrení uvedených v článku 19 nariadenia o ESF a v prílohách I a II k nemu, ako aj príslušných ustanovení nariadenia o spoločných ustanoveniach týkajúcich sa monitorovania a hodnotenia v prípade opatrení financovaných v rámci iniciatívy YEI a prostredníctvom svojho záväzku podať Európskemu parlamentu a Rade v roku 2016 správu o realizácii záruky pre mladých ľudí.

Monitorovacie činnosti poslúžia ako podklad na posúdenie realizácie záruky pre mladých ľudí Komisiou v rámci budúcich európskych semestrov. Takisto budú zdrojom informácií pre správu Komisie v roku 2016 o realizácii záruky pre mladých ľudí, ktorá sa oficiálne predloží Európskemu parlamentu a Rade prostredníctvom príslušných kanálov.

1Pracovný dokument útvarov Európskej komisie, SWD(2012) 409 final, s. 4.

QJ-AB-15-002-SK-E  ISSN 1977-5776

Nezamestnanosť mladých ľudí je obrovská výzva, ktorej čelia členské štáty v celej EÚ. V tejto súvislosti Európska rada začala v roku 2013 iniciatívu „záruka pre mladých ľudí“. V rámci tohto systému by všetci mladí ľudia vo veku do 25 rokov mali dostať „kvalitnú“ ponuku zamestnania, ďalšieho vzdelávania, učňovskej prípravy alebo stáže do štyroch mesiacov po strate zamestnania alebo ukončení formálneho vzdelania. Financovať sa bude čiastočne z rozpočtu EÚ a bude sa požadovať doplnkové vnútroštátne financovanie.
V tejto správe Dvor audítorov posúdil, či Komisia poskytla členským štátom včasnú a primeranú podporu pri vypracúvaní ich plánov vykonávania záruky pre mladých ľudí. Okrem toho Dvor audítorov preskúmal, či by sa dali určiť potenciálne riziká z hľadiska účinného vykonávania tohto systému.